text:
Aristotele
Aristòtele (ò Aristòtile; gr. ᾿Apισtotέλnς, lat. Aristotĕles, into latin Medioevâ Aristotĭles, Stagira 384-83 a. C. - Calcidde 322 a. C.).
Filosofo grego. O fu, con Socrate e Platon, un di ciu gren pensatoî de l'antighitæ e de tutti i tempi.
Nasciúo da una famiggia de meghi, o se formò inte l'Accademmia platonica; doppo a morte de Platon o començò un periodo de viægi durante o quæ o l'insegnò in molte çittæ; tra o 343 e o 342 o s'occupò, sciu recesta de Feipo II de Macedonia, de l'educaçion de Lusciandro Magno; tornao a Atene o fondò into 335-34 a so scœua, o Liçeo. A so attivitæ de riçerca a l'è stæta prodigiosa: o l'ha affrontao di studdi de metafixica, fixica, biologia, psicologia, ettica, polittica, poettica, retorrica e loggica, discipliñe a-e quæ o desse veste scistemattica, creando una vea e propria "enciclopedia do savei" ch'a l'ha dominao a cortua occidentâ scin a-o 17° seccolo. O corpus aristotellico, saiv'a dî o complesso de so œuvie a noi pervegnue, o l'è costituio da-i scriti esoterichi (interni, saiv'a dî destinæ a-a so scœua), mentre di scriti essoterichi (destinæ a-o pubbrico) gh'aresta pochi frammenti.
I œuvie pervegnue:
1) œuvie de logica, dapœu indicæ comme Organon: "Categorie", "In sce l'esprescion", "Analitici primmi", "Analitici posterioî" , "Topichi" , "Elenchi sofisteghi";
2) œuvie de fixica: "Fixica" , "O çê", "Generaçion e coruçion", "Meteorologia", "Stoia di animæ", "Parte di animæ", "Generaçion di animæ", âtre minoî, nonché "L'anima" e una serie de opuscoli i Parva naturalia;
3) scriti de filosofia primma: "Metafixica", coscì ciammâ, pâ, perchè posta "doppo i libbri de fixica";
4) œuvie moræ e politiche: "Etica Eüdemea", "Grande Etica" (d'inçerta aotentiçitæ), "Etica Nicomachea", "Politica", "Constituçion di Atenieixi";
5) œuvie de poetica: "Retorica", "Poetica".
Vitta[Càngia | modifica sorgente]
Figgio de Nicomaco, mego de Aminta II de Macedonia, Aristottile o trascorse i primmi anni da so zoentù a Pella. Morto o poæ, o l'ebbe comme tutô un parente de nomme Prosseno, do quæ da pœu o l'adotò o figgio. A dixœutt'anni o se transfei a Atene e o l'intrò a fâ parte de l'Accademia platonica arestandoghe pe quæxi vint'anni, scin a-a morte do Platon, verso o quæ o nutrì sempre, malgraddo tutte e invençioin e e madixençe, profonda amixiçia e veneraçion: basta a attestâlo o celebre elogio - che çerto va riferio a Platon - de l'"ommo che i marvaxi no han manco o diritto de lódá", contegnúo inte l'elegía pe l'artâ dedicao a Eüdemo de Çippro. O fu quindi in parte pe di motivi politichi e in parte pe i dissensci con Speüxippo, o nœuvo scolarca de l'Accademia, che Aristottile, in compagnia de Senocrate, o lasciò Atene pe andâ in Axia Minô, presso Ermia, tiranno de Atarneo. Inta vexiña Troade, a Scepsi e a Asso, existeiva de comunitæ platoniche, e in quelle Aristottile o començò a desgœugge o so magisteo. O gh'arestò trei anni e Ermia o ghe dette in moggê a nessa e figgia adotiva Piççia. Foscia proprio pe e inscistençe do disceppolo Teofrasto o se trasferì a Mitilene, dov'o l'insegnò scin a-o 343-42, quande o l'acugette l'invio de recáse a-a corte de Feipo II de Macedonia pe ócupáse de l'educaçion do prinçipe Lusciandro. Asceizo questi a-o trono, o tornò a Atene e o ghe fondò into 335-34 una scœua che, da-a so sede, o reçinto sacro a Apollo Liçeo, a trasse o nomme de Liçeo, e da-o πepίπatoς "passeggiâ", che i so membri percorivan discutendo, quello de Perìppato, ò scœua peripatetica. Doppo circa dozz'anni de direçion da scœua, morto Lusciandro e prevarsciuo in Atene o partio antimacedonico, Aristottile o fu accusao de empietæ, ma o sfuzzì a-o processo reparando a Carçidde inte l'Eübea, dov'o moì l'anno doppo (322) de una maotia de stœumago.
Œuvie e pensceo[Càngia | modifica sorgente]
Circa a stoia e o carattere di scriti de Aristottile molta luxe a l'è stæta fæta inti urtimi dexenni: i antighi conobban una serie di œuvie, inta ciu gran parte dialogiche, pubbricæ da Aristottile mæximo e lódæ ascì pe i preggi da so forma lettiaia, da quæ noi poemo leze solo che pochi frammenti (tra e prinçipæ: "Grillo", "Eüdemo", "Protreptico", "In sce-a giustiçia", "In sce-a filosofia", "In sce-e idee", "Polittico", "Sofista", ecc.). A perdia de questi œuvie dedicæ a-o pubbrico (e perçò dîte "essoteiche") a l'è çertamente dovua a-a pubbricaçion, fæta da Andronico da Rodi, di scriti che Aristottile e di discepoli aveivan redæto in fonçion di corsci de leçioin svotti a l'interno do Liçeo (perçò dîte "esoteiche" ò, ascì, "acroamattiche", saiv'a dî destinæ a l'ascoto e costituente o Corpus aristotelicum da niatri attualmente possedúo). Questa pubbricaçion che, segondo a tradiçion, a concludde una stoia assæ romanzesca de tæ scriti, a feççe co-o tempo passâ in segondo cian i scriti essoteichi. A ricostruçion de vexende di scriti de Aristottile e di ambienti in ti quæ queste s'inandion han permisso de comprende comme gradaamente, ançi, i scriti essoterichi vegnissan nettamente contrapposti a quelli esoterichi; e percose inti primmi se scorzeiva de larghe traççe de dotriñe platoniche, se faoezzò che in questi Aristottile o no gh'avesse svelao o so veo pensceo (riservao a-i discepoli començæ e a-i œuvie esoteriche), ma o l'avesse solo espresso de fáse opignioin d'atri; ço ascì in base a l'errâ convinçion che Aristottile o l'avesse criticao a-a reixe a dotriña platonica fin da-o so primmo soggiorno inte l'Accademia. Questa tradiçion e l'immagine stereotipa de un Aristottile scistematico, reddeno e immutabile han pe longo tempo paralizzao a critica moderna ascì, oscillante tra a tendença de consciderâ no aotentiche i œuvie essoteriche (Ross) e quella de esponze da queste ogni traçça de platonismo pe sarvâne l'aotentiçitæ (Bernays).
L'è grande meito do Jaeger (e in Italia do Bignon) avei dæto un'impostaçion nœuva a-o problema, consciderando i œuvie essoteriche e o platonismo in queste espresso comme documento da primma fase de l'evoluçion filosofica de Aristottile, evoluçion rintraççabile ascì tra i vari stræti redaçionæ riconoscibili inte mæxime œuvie acroamatiche. Inta so dispoxiçion scistematica queste son e seguente:
1) œuvie de logica (da chì in avanti indicæ sotta o nomme complescivo de Organon): Categorie, In sce l'esprescion, Analitichi primmi (2 libbri), Analitichi posterioî (2 libbri), Topichi (8 libbri), Elenchi sofisteghi;
2) œuvie de fixica: Fixica (8 libbri), O çê (4 libbri), Generaçion e coruçion (2 libbri), Meteorologia (4 libbri), Stoia di animæ (10 libbri), Parti di animæ (4 libbri), Generaçion di animæ (5 libbri), âtre minoî, nonché L'anima (3 libbri) e una serie de opuscoli arecugeiti sotta o nomme de Parva naturalia;
3) scriti de filosofia primma: Metafixica (14 libbri), coscì ciammâ, pâ, perché posta "doppo i libbri de fixica", in grego tὰ uetὰ tà ϕuσιkά;
4) œuvie moræ e politiche: Etica Eüdemea (7 libbri), Grande Etica (2 libbri: d'inçerta aotentiçitæ), Etica Nicomachea (10 libbri), Politica (8 libbri), Costituçion di Atenieixi;
5) œuvie de poetica: Retorica (3 libbri), Poetica.
De una serie de âtri scriti compreixi into corpus (Problemi, Retorica a Lusciandro, Fixonomichi, ecc.) l'aotentiçitæ a l'è con molto fondamento missa in dubbio.
E linie do sviluppo filosofico de Aristotele, che da-o Jaeger in ça se son sempre megio vegnue individuando, consentan de distingue trei periodi: quello accademico, quello do soggiorno a Asso, a Mitilene e in Macedonia e, infin, quello de l'insegnamento a-o Liçeo.
Into primmo periodo, a-o quæ remonta, tra i âtri, i scriti "Eüdemo", "Protreptico" e "In sce-a giustiçia", Aristottile o repiggia a dotriña platonica de l'immortalitæ de l'añima, consciderâ comme "forma determinâ", saiv'a dî comme sostança (e no ancon, quindi comme "forma de quarcosa", saiv'a dî do corpo, comme saiâ ciu tardi); o l'esalta a vitta contemplativa e l'esercizio da ϕpόvnσις (platonicamente inteisa comme a forma ciu âta de riflescion e quindi comme o ciu nobile attezzamento che o filosofo o posse assumme, ben despægia, quindi, da quella "prudença" che Aristottile o l'includiâ inta serie de virtù inte l'Etica Nicomachea), o conscidera o ben comme o "fin" (tέλoς) supremo.
Into segondo periodo, Aristottile o porta in primmo cian i motivi de divergença da-o platonismo: Platon mæximo, inti so urtimi dialoghi, o l'aveiva sottoposto a so dotriña de idee a un potente sforço de rielaboraçion, consapeive de numerose difficortæ da quella suscitæ. Speüxippo, d'âtra parte, o l'aveiva accentuao l'aspetto matematico de idee e in sce questa interpretaçion se appunton daprimma e critiche de Aristottile, pe estendise dapœu gradaamente a-a dotriña platonica in generâ e sorvetutto a-a "separaçion" de idee da-e cose. Da-a rente a-i scriti in sce-a filosofia e in sce-e idee remonta a questo periodo e seçioin ciu antighe da Fixica, da Metafixica, de l'Etica Eüdemea e da Politica, inte quæ ciu evidenti son ancon e traççe do platonismo (Dê, supremo ordinatô e fin de tutte e cose; l'animaçion di çê; l'etere quinto elemento, ecc.).
Into terço periodo, infin, a-o quæ remonta a redaçion de squæxi tutto o Corpus aristotelicum da noi possedúo, Aristottile o razonze a piña maturitæ dotrinâ, inta quæ se mezua piñamente o so destacco da Platon.
Se e idee gh'han un'existença assoluamente separâ da-i oggetti de l'esperiença senscibile, comme pœuan êse fondamento da realtæ de cose? Pe costituîne l'esença devan êse intrinseche a queste : e se ascì questo se ammette, parlando de una "presença" de l'idea in ciaschedun di individui che a questa o "partecipa", força l'è concludde che a so existença separâ e indipendente a no l'azonze ninte de esençiâ a-o quaddro da realtæ, dando ançi lœugo a un so duplicao superflo (coscì díto argomento do terço ommo). L'idea, esença eterna, universâ, dominante l'existença transeunte di individdoi, se determina inta mateia, costituindo a scingola e concreta realtæ. L'"idea" platonica se trasmua coscì inta "forma" aristotelica (uopϕή, ò ancon, co-o vegio nomme, eἶδoς), e quell'elemento negativo che inta natua, pe Platon, o se componeiva co-o púo êse de l'idea fando sci che a diverzesse sempre da-a so perfeçion, o divegne a "mateia" (ὕλn), che a forma a plasma inte l'individdo, ò "scinnolo" (σύvoλov, "insemme", di doi elementi). Solo quest'individdo o l'è riâ, no avendo existença aotonoma ni a forma, ni a mateia. Questo da pœu no escludde che a forma a posse êse concepia da-o pensceo inta so pua indipendença, saiv'a dî inta so universalitæ scevra de ogni determinaçion particolâ: da questo punto de vista, a forma a l'è l'universâ (kaϑόλou), ch'o vegne conquistao da-o pensceo inte cose esterne mediante un processo de separaçion, ò "astraçion", da-e particolaritæ individuæ, ch'o fa comprende o senso da so posteiô qualificaçion comme "universâ astræto". D'âtra parte, a mateia a no l'è soltanto un sostrato inerte in sce-o quæ s'imprimme a forma, ma de questa forma a g'ha in lê a poscibilitæ; e a forma quindi a no a determina estrinsecamente, ma a costituisce a traduçion in atto da capaçitæ impliçita in quella. O binommio stattico de mateia e forma o se risolve quindi inte quello dinamico de potença e atto.
A "potença" a l'è a δύvauις, concreta capaçitæ de sviluppáse into senso de una çerta forma. L'"atto" o l'è "energia" (ἐvέpYeιa), in quante attiva realizzaçion de una dæta capaçitæ ò potença, e "entelechìa", in quante forma, ançi mateia formâ, attuâ realtæ individuâ (ἐvteλέxeιa, da ἐv "in", tέλoς "fin" e ἔxeιv "avei": realtæ ch'a g'ha o so fin in lê mæxima, avendolo razonto co-o compimento do so processo de sviluppo). Questo passaggio da-a potença a l'atto o no dev'êse concepio comme realizzantese una votta pe sempre; ogni momento do divegnî o l'è attuaçion de una precedente potença e costituçion de una potença ch'a rendiâ poscibile una nœuva attuaçion. Tutto o mondo o l'è coscì un processo de crescente determinaçion, inta quæ a perfetta idealitæ da forma a se attua sempre ciu da l'imperfetta mateialitæ da potença. A-o limmite de questo processo, Aristottile o pon un ente perfetto che, avendo piñamente attuao a so natua, o l'è "atto púo", atto do tutto scevro de potença (Dê). Ço o no escludde però che questo o l'influisce in sce-o mondo comme scopo supremo de tutto o so processo de attuaçion: Dê o mœuve comme "oggetto de l'amô", o mœuve sença mesciâ ("motô immobile": kιvoῦv ἀkίvntov). D'âtra parte, a so supeioitæ a ogni exigença de attivitæ e de movimento a no pœu concepíse comme assolua mancança de vitta (ço che saiæ inconciliabile co-a so suprema perfeçion): quindi a so vitta sença attivitæ a no pœu êse che a contemplaçion, no de una veitæ diversa da lê mæximo (ço che implichiæ, no attuâ possesso da veitæ, ma potença conoscitiva tendente a-o possesso da veitæ), benscì da veitæ che lê mæximo o costituisce: Dê o pensa lê mæximo, o l'è "pensceo do pensceo" (vόnσις voήσewς). In urtima analixi, se inta cosmica gerarchia de l'êse no gh'è forma ò attualitæ ch'a no segge ligâ a-a mateia ò potença, a l'estremo so vertixe a forma ò attualitæ a torna a susciste co l'indipendente pureçça de l'idea platonica, e solo inte tâ pureçça lê a fornisce senso e valô a tutto l'edifiçio da realtæ. Questo o dimostra quante tenaxemente persciste inta mente de Aristottile, nonostante a so viva aspiaçion a l'immanença, a conceçion trascendentistega da realtæ, inpreisa in zoentù a-a scœua de Platon.
Inte l'Etica ascì , Aristottile o l'è ben lontan da l'ascexi platonica, mirante a l'assolua separaçion de l'anima da-a scciavitù corpoia. A virtù a l'è un "abito", un'attitudine do voei a comportáse in te'n çerto moddo, ch'a no dipende tanto da de dotriñe e da de convinçioin teoretiche quanto da de concrete capaçitæ pratiche. In generâ, a consciste inta condiçion d'equilibbrio inta quæ l'añima a vegne a trováse quand'a se tegne lontaña da entrambi i estremi da pascion: tra o viççio dipendente da-o difetto e quello dipendente da l'eccesso, a l'occupa o "giusto mezo". Ma se, in tâ moddo, e virtù propriamente "etiche" se destaccan da-a sfea da sciença e se rinsæran inte quella de l'esperiença pratica ò do "costumme" (eϑoς), a queste sovrastan d'âtro lao e virtù dianoetiche, ò virtù da διάvoιa, do retto "eserciçio intellettuâ". E coscì, curmine da poscibile perfeçion e feliçitæ de l'ommo l'è, pe Aristottile ascì, no l'açion ma a contemplaçion, quella vitta teorettica, d'impronta platonica, inta quæ megio o mortâ o s'avvexiña a-a soddisfæta beatitudine de Dê. Questo no leva che pe Aristottile soltanto inta vitta sociâ l'ommo, ch'o l'è l'"animâ politico" pe eccellença, o posse attuâ o so perfeçionamento morâ e conseguî a so feliçitæ. O stato, de fæto, a ciu perfetta de organizzaçioin sociæ, o l'è l'atto rispetto a-o quæ l'individdo e a famiggia son a potença, e l'è quindi o fin verso o quæ tende o sviluppo de l'ommo.
Ascì in tema de teoria de l'añima, l'Aristottile da maturitæ o l'abbandoña a contrappoxiçion platonica de añima e corpo. L'añima a l'è a forma da mateia corpoia, costituente con lê o vivente individdo uman. A pianta ascì a gh'ha un'añima, ch'a l'è a mæxima so vitalitæ de organismo: ma quest'añima a l'è puamente "nutritiva", ò "vegetativa", mentre inte l'animâ a no l'è soltanto tâ, ma ascì "motrixe" e "sençiente", e inte l'ommo, infin, ascì "pensante" (l'universo essendo pe Aristottile un scistema de forme vivente gerarchicamente ordinao, segondo a maggiô ò minô determinaçion che l'uña a presenta a peto de l'âtra). Ma sotta ciaschedun de questi aspetti l'añima a l'è sempre mortâ, perché ligâ, quæ forma, a-a sciorte da so mateia (o corpo). Ma d'âtra parte, se l'añima a l'è ligâ a-o corpo e a-o sviluppo conoscitivo a gh'ha o so primmo fondamento inti organi de senso, da lô derivando quelle sensaçioin che preparan a conoscença di concetti universæ, quest'urtima conoscença a l'è da pœu consciderâ comme do tutto despægia da i-âtre e affæto indipendente da-a scintexi psico-corporea costituente l'organismo uman. A conoscença intellettuâ, ò noetica (saiv'a dî do voῦς, de l'"intelletto"), a l'ha un valô de veitæ e universalitæ de tanto superiô a-e âtre, ch'a va fæta dipende da l'intervento esterno de una diviña e universâ attivitæ intellettiva, de fronte a-a quæ no susciste inte l'organismo uman se no a capaçitæ de adeguâse pascivamente a quella. De chì a distinçion do soviœüman "intelletto agente" (voῦς πoιntιkός: l'esprescion, coniâ da Lusciandro de Afrodixiade, a vegne comuña inte l'aristotelismo medievâ; Aristottile o parla de un intelletto ch'o l'è caosa agente de l'intende: ὁ voῦς tῷ πάvta πoιeῖv) da l'uman "intelletto in potença" (voῦς δuvatός: spesso da-i commentatoî confuso co-o voῦς πaθntιkός ò "intelletto pascivo", ch'o l'è invece da identificâ co-a "fantaxia"). A mæxima sopravalutaçion concluxiva, e intrinsecamente platonica, da conoscença noetica s'ha da pœu inta logica ascì, che de tutte e dotriñe aristoteliche a l'è a ciu originâ. Da una parte, de fæto, a tende, con motivo immanentistico e antiplatonico, a rende raxon da realtæ individuâ, e a teorizza o metodo "induttivo" ò "epagogico" che, accostando di caxi scimili, a tra da lô o tippo comun e a fonda coscì a norma generâ in sce l'accordio di particolæ (metodo specialmente adatto a-o studio de sciençe da natua); ma, da l'âtra parte, a ritegne che tâ metodo induttivo o no serve pe a vea e propria dimostraçion de veitæ filosofiche, perché incapaxe de fondâ de veitæ in lô necessaie e eterne. Pe dimostrâ con assolúo rigô logico, occore o metodo apodittico (dimostrativo), ò deduttivo, ch'o procede da l'universâ a-o particolâ, ò da-o ciu universâ a-o meno universâ: so forma tipica a l'è o scillogismo. A riçerca di varri tipi de scillogismi e a distinçion de quelli validi da quelli no validi a l'occupa a ciu gran parte di "Analitichi primmi" e a costituisce un scistema de logica "formâ", in quante questa a determina e forme de quæ o pensceo o s'avvâ pe dedue necessaiamente de veitæ ciu particolæ da de veitæ ciu universæ, ma no ghe fornisce o contegnúo co-o quæ impî e forme, i punti de partença d'onde mœuve into so metodo deduttivo. A cappo de ogni processo apodittico l'è necessaio poñe doe "premisse immediæ", e saiv'a dî no dedue in fonçion de un supeiô "medio" scillogistico, perché âtrimenti se remontiæ a l'infinio da-a concruxon a-a premissa, e no ghe saiæ mai un sado punto de partença pe a deduçion scientifica. Lô gh'han da ese senciamente intoîe da l'intelletto, da-o voῦς, ch'o no scinde, comme a διάvoιa (facortæ giudicante e scillogizzante), e veitæ inte soggetti e predicæ, pe reünîle da pœu inta scintexi affermativa ò negativa, ma i aperçepisce inta so immota e perfetta unitæ. Coscì a-o de d'ato da logica dianoetica sta a logica noetica: a-o de d'ato da realtæ, ciu sccettamente aristotelica, da dimostraçion, a condiçion urtima, ciu propriamente platonica, da contemplaçion.
Inta dotriña de l'arte, Aristottile o rivaluta o fæto estetico, óservando che l'imitaçion artistica a no se riferisce a-a realtæ scingola (segondo a texi che ciu a giustificava a condanna platonica), ma a quella stessa realtæ ideâ, che into scingolo a traluxe comme so universâ forma. Questa, inôtra, a g'ha un poei catartego, quæ particolarmente se constata into dramma tragico. Aresta però, inte questa teoria, immutao o presupposto platonico de l'imitaçion, comme carattere costitutivo de l'attivitæ artistega, o quæ de fæto o leva a questa attivitæ ogni aspetto de libera creaçion. O tardo sviluppo de l'estetica, inti secoli succescivi, o l'ha tra e so caose preçippue l'influença negativa de quello concetto da mimexi.
In Aristottile, l'amô de l'assolúo e de l'eterno (ch'o caratterizza a personalitæ do so meistro) o cede sempre ciu de fronte a l'interesse (che foscia megio o l'esprimme o so spiito) pe a riçerca induttiva e empiica do particolâ, indagao inte so forme concrete mediante una larga e paçiente organizzaçion. E ço o l'appâ za into grande corpus into quæ Aristottile, che za o l'aveiva tentao de stabilî a costituçion do stato ideâ, o passa a l'analixi realistega de varie forme existente de costituçioin politiche, arecugendone ben 158, storicamente sançie in Grecia e fœua, de quæ gh'aresta pochi frammenti e o trattao da "Costituçion de Atene", ritrovao da F.G. Kenyon into 1891 inte un papio in Egitto. L'imponença mæxima de questa recugeita a ne fa pensâ che Aristottile o no l'attendesse da lê a tâ lao, ma o l'organizzesse e o dirizzesse de riçerche compie da tutta a so scœua, ch'o l'indiriççò a l'indagine empiiga. Inta zoologia, pres., remonta a Aristottile di osservaçioin in sce-o stœumago di ruminanti e l'individuaçion inti drafin de caratteristeghe proprie di mammifei, mentre inte l'ambito di so prinçippi metoddichi generæ Aristottile o tentò ascì una clascificaçion de specie animæ elaborando una scala naturae, ascendente da-i êsci inanimæ a l'ommo, con di critei teliologisteghi e vittalisteghi. In base a-o concetto de sciença comme conoscença mediante caose de una realtæ che "a l'è de longo ò pe-a ciu gran parte" (escludendo quindi una sciença do continzente e de l'accidentâ), Aristottile o l'aveiva distinto træ poscibile sciençe speculative: matematica, fixica e filosofia primma, assegnando a-a fixica comme oggetto proprio un particolâ aspetto de l'êse, saiv'a dî "quella sostança ch'a g'ha in lê mæxima a caosa do so movimento".
I prinçippi de questa sciença, attraverso i quæ soltanto o l'è concepibile o divegnî, son quelli generaliscimi de mateia e forma, a-i quæ s'azonze quello de privaçion (σtήpeσις): in base a lô se effettua a riduçion de caose a quattro tipi fondamentæ (formâ, materiâ, effixente, finâ), a-e quæ tutte i âtre pœuan riportâse. Conformemente a questa impostaçion Aristottile o l'escludde comme mezo de spiegaçion quæ-se-sæ elemento de natua caxoâ ò fortoita, in contrapoxiçion a l'atomismo de Democrito, indiriççando quindi finalistegamente l'indagine. A fixica de Aristottile a l'è una fixica esençiamente qualitativa: in questa se distingoe de fæto quattro tipi de movimento (generaçion e coruçion, mutamento, aomento e diminuçion, traslaçion) - di quæ quello de traslaçion o l'è o ciu importante, poendose i âtri spiegâ in base a lê - e s'introduxe a teoria di lœughi naturæ assolui, segondo a quæ tutti i corpi mescian de moto rettilinnio, verso l'âto quelli leggi, verso o basso quelli pesanti, in conformitæ a-i elementi che i compoñan (in orde de pesantezza: tæra - a-o centro de l'universo - ægoa, aia, fœugo). Proprio di soli corpi çelesti o l'è invece o moto circolâ, moto perfetto ch'o no l'ammette contrai e o l'escludde quæ-se-segge mutamento, sci che questi resurtan eterni e incoruttibili; l'è necessaio in conseguença amette l'existença de un quinto elemento, escluxivo de questi corpi: l'etere. Inta so teoria do çê Aristottile o repiggia o scistema de sfee omocentriche de Eüdosso, modificao da Callippo, aomentandone o numero, e ponendo a Tæra a-o centro de un scistema de sfee crestalliñe che into so movimento de rotaçion rebellan i astri in sce queste scituæ. A finiteçça de l'universo, a negaçion do vœuo e de l'infinio attuâ - ammisso solo comme potençiâ riguardo a-a divixibilitæ - rappresentan da pœu arcuñe de prinçipæ conseguençe da fixica de Aristottile, che pe a streita dipendença da-i prinçippi generæ da so speculaçion, pe o so carattere scistematego e o rigô de l'impostaçion, o l'esercitò profonda influença in sce-o pensceo scientifico di successoî.
Pâ che a Aristottile segge dovúo l'uso de rappresentâ con de lettie e grandeççe piggiæ in esamme.
Iconografia[Càngia | modifica sorgente]
Tanti fun i retræti de Aristottile inte l'antighitæ: Lusciandro ghe dedicò un'erma a Atene, un âtro retræto Teofrasto, una statua a l'ea a Olimpia, ben diffuse ean into mondo roman e erme che l'effigiavan. Gh'emmo varie coppie de un tipo, creao foscia verso a fin do 4° sec. a.C., de un noteive realismo.
Aristotele inta lezendia[Càngia | modifica sorgente]
A lezendia medievâ de Aristottile a respegia o fæto storico che Lusciandro zoenetto o fu allevo de Aristottile; a l'è de fæto intesciua de diversci conti in sce-e mateie d'insegnamento, in sce-i conseggi preçioxi dæti a l'allevo, e a zonze scin a mostrâ in Aristottile un infallibile indovin. Di episodi rivelan una veña d'innoxente umorismo, comme quello into quæ o venerando sapiente, avendo disapprovao l'arrendeivoeça do discepolo a-o fascino femminile, o l'è misso a-a prœuva e graçiosamente raggiao da una belliscima figgiœua. A scenetta de Aristottile carpoin, spesso co-o morscio fra i denti e e brille in sce-o collo, a l'è o soggetto de numerose rappresentaçioin tardomedievæ.


c: text/html

text:
Lunfardo
Definissioîn e caratteristiche[Càngia | modifica sorgente]
O Lunfardo o l'è 'n idioma popolare parlao inta region d'o Río de la Plata (Argentinn-a e Uruguay).
Questo dialetto d'o spagnòllo sûdamerican o l'ha comensòu a svilûppâse comme zerbo di prexonë, a mòddo de coddice perchè a guàrdia a no l'accapisse. Molte de sêu esprescioîn son rivæ con l'immigrassiôn europea (prinçipalmente italiann-a), âtre paròlle son d'origgine locâle, de l'entrotæra argentin.
Into libbro "Aproximación al lunfardo" (Avvexinamento a-o lunfardo), José Gobello o l'afferma che o lunfardo o no l'è 'na léngua, manco 'n dialetto, manco 'n zerbo: segôndo a sêu definissiôn, o lunfardo o l'è 'n vocabolâjo composto da vöxi de diversa orìggine c'o porteño o doeuvia a-o pòsto d'a léngua generâle.
'Na caratteristica môlto particolâ a l'è o vesre ("inverso"), mòddo de formâ nêuve paròlle messciando e scìllabe. Esempio: tango sajéiva gotán, pantalón sajéiva lompa. E règole dêuviæ pe invertî l'ôrdine de scìllabe pêuan comonque variâ segôndo a paròlla. In franséize gh'è 'n zêugo de paròlle scimile, ciammòu verlan (inverso fônettico de l'envers).
Stöja[Càngia | modifica sorgente]
Scibbèn ch'o lunfardo o nasce a Bonesaire, Montevideo e Rosario dûrante a segônda meitæ d'o sèccolo XIX co-a gran contribuçiôn de l'immigrassiôn italiann-a (se pensa c'a paròlla lunfardo a deriva precisamente da lombardo), se dève ascì dî c'o l'a riçevûo scin da-e sêu origgini l'elemento franséize (speçialmente de l'Oçitannia), e de influense de l'ingléize, d'o galissian e do portoghéize. O g'ha anche de paròlle indigene, de lengue guaranì, quechua e mapuche.
A cômûnitæ italiann-a emigrä a-o Río de la Plata a-a fin do sèccolo XIX a l'ha influensòu i mòddi de dî ma ascì l'intônassiôn e a prononçia d'o spagnòllo parlòu de lì, e diverse lengue regionæ italiann-e han lasciòu parte d'o sêu vocabolâjo into popolâre lunfardo, comme o zenéize, o napôlitan e o piemôntéize, scibbèn che tante paròlle ch'en intræ a formâ pârte de 'sto slang de Bonesaire e periferia han perso o sêu scignificòu originâ oppûre han cangiòu de forma.
Into lèscico lunfardo gh'é anche tante paròlle d'o mæximo castigiàn che fêua de l'Argentinn-a sôn cônscideræ comme arcaìximi oppûre han sôfferto moddìfiche.
Attûalittæ[Càngia | modifica sorgente]
O lunfardo originâ o l'è rimasto immortalòu in nûmerosi testi de cansoîn do gennere tango, a mûxica tippica d'i portegni. Pe prezervâ 'sto patrimonnio côltûâle, o 21 dexembre 1962 a l'è stæta creä l'Academia Porteña del Lunfardo. Gh'é ascì di dissiônâi speçiffici de lunfardo che se pêuan consûltâ.
Anchêu, çerti termini do lunfardo son stæti adôttæ da-a léngua quotidiann-a de tûtta l'Argentinn-a, mentre unna gran parte do vocabolâjo de l'èppoca de splendô, i tempi do tango, a l'è chèita in desûso. Ma a paròlla lunfardo a l'é vegnua scinonnimo de "pârla de Bonesaire".

robotstxt: allowed

filter: keep


text:
Fæti do 30 Zügno 1960
I Fæti do 30 Zügno 1960 son i avvegnimenti che se sun svolti a Zena in seguito ao tentativo de organizzä in ta çittæ, Medaggia d'Ou da Rexistensa, o congresso do partio neofascista MSI.
Avvegnimenti precedenti[Càngia | modifica sorgente]
O 19 Marso 1960, cheito o governo de Amintore Fanfani, che o l'aveiva çercou de preparâ l'ingresso di socialisti in ta coscidita stansia di pumelli, o prescidente da Repübblica Gronchi o l' incaregava o democristian Fernando Tambroni de formä unna noeuva compagine governativa. Tambroni o l'ea un esponente da scinistra DC, e o sò incarego o l' ea de formä un governo de tranxision in atteisa che e cose se definissen megio. Probabilmente sponciou dall'ambision de düä a lungo ao governo, Tambroni o çercava però de orientä decisamente a destra o sò governo. A solo 15 anni da a Liberaçion, o governo o vegniva coscì a rëzise in sce i voti do MSI, o partio neofascista. No solo, vegniva deciso che o congresso do MSI do 2, 3 e 4 Lüggio o se saieiva tegnüo a Zena; e che a presiedilo ghe saieiva stæto Emanuele Basile, o prefetto che ai tempi da Repübblica de Salò o l'aveiva organizzou a deportaçion di operai de Sestri Ponente o 16 Zügno 1944. Basile o l' ea sempre stæto scandalosamente assolto in te tütti i processi che in to doppoguæra s'ea tegnüo pe i delitti che o l'aveiva commisso.
25 Zügno[Càngia | modifica sorgente]
O 25 de Zügno, contra o congresso fascista, ä mattin scioperava i portuali; in to pomeriggio i studenti universcitai se dirizzen da Ciassa Banchi verso o Ponte Monumentale pe pösä de sciôi ao sacraio di Cheiti Partigen. Improvvisamente partiva unna càrega da poliscia, i zoveni reagivan e comensava di scontri che düavan fin ä seia a 20 oe e 30. Questi primmi avvegnimenti innescavan a raggia contra a poliscia che a saieiva sccioppä in ti giorni succescivi.
28 Zügno[Càngia | modifica sorgente]
O 28 de Zügno in mattinä o Comitato de donne antifasciste o votava un ordine do giorno che o domandava o scioglimento do MSI in base ä norma transitoria e finale XII da Costituçion italianna (norma tüttoua in vigore). Ao pomeriggio parteçipava paçificamente circa 30.000 personne ao comiçio de Sandro Pertini in ciassa da Vittoia.
30 Zügno[Càngia | modifica sorgente]
O 30 do meise o l'ea o giorno do sciopero generale proclamou dä Camera do Travaggio; ae 15,30 partiva un grande corteo da ciassa da Nunçiä attraverso o centro da çittæ con destinaçion ciassa da Vittoia. Ao momento de sfollä, in ciassa De Ferrari partiva unna càrega, assolutamente gratuita, da poliscia che a dava o via a unn'atra serie de scontri restæ famoxi.
Conseguense[Càngia | modifica sorgente]
In ta nötte fra o 1° e o 2 Lüggio o prefetto Pianese o l'avvisava che o congresso fascista o l'ea stæto annullou. In ti giorni successivi a protesta contra Tambroni a dilaggava da Zena a tütta Italia, con scontri che costaven anche di morti fra i manifestanti: a Reggio Emilia, a Rumma, in Sicilia. O 19 de Lüggio o governo Tambroni o se dimetteiva. Zena a l' aveiva dæto a spinta pe risolve unna situaçion de pericolo naçionale.
Bibliografia[Càngia | modifica sorgente]
- A.G.Parodi: Le giornate di Genova – Editori Riuniti, Roma 1960.
- N.Bonacasa, R.Sensoni: Vite da compagni – Ediesse, Roma 1998


text:
San Zane Battista
Zane Batesto o Giambattista (gr. Ἰwάvvnς Baπtισtής, lat. Iohannes Baptista), santo.
Precursô de Gexo, o predica a converscion e l'amô do proscimo perché l'é vexin o regno di çê e o l'impartisce a-i discepoli o batteximo (onde o nommiagio) de converscion in remiscion de peccæ (Mattê 3, 2; Marco 1, 4). A nascita a l'é anonçiâ, e o nomme (ebr. Iĕhôḥānān "Yaweh o l'é propiçio") imposto da l'angeo Gabriele a-o vegio sacerdote Zaccaia ch'o perde a favella e o a riacquista a-a [çirconçixon]] do figgio, pe intonâ o Benedictus; quande a moæ Zabetta a l'é vixitâ da-a parente, Maia Vergine, o Zane o se scrolla into sen materno, sentindo vexin o Gexo (Luca 1, 5-25; 39-41; 57-80). E comme precursô apponto de lê, doppo o voto de nazireao e a vitta, probabilmente nomade, "inti deserti", o Zane, vestio d'un sgrœuzzo tesciuo de pei de cammello e d'una fascia (perizoma) de pelle in gio a-i scianchi, o commença in etæ matua a so predicaçion comme profeta (cfr., pe i particolæ da nascita, Sanson e Samuælo; pe a veste, Elia), con vivaxe critiche a-i Farisei e in preparaçion de l'avvento do Mescia. Fito s'arecœugge in gio a lê de folle e di discepoli: tra questi, Gexo, battezzao da-o Zane, o trœuva di seguaxi. Ma Erode Antipa o fa arrestâ Zane: segondo Flavio Gioxeppe (Ant. 18, 109-119), pe timô de rivozimenti popolæ (e o saiæ stæto amaççao subito), segondo i Vangeli scinottichi pe avei denonçiao (e ço o giustifichiæ o timô soviamençunao) e noççe incestuose e adurtie do tetrarca con Erodiade: onde l'odio de lê, che a-a figgia Salomè a fa domandâ a-o riluttante Erode, comme compenso pe avei dançao, a testa do Zane. Questi, da-a prexon de Macheronte, o l'aveiva mandao doi discepoli a interrogâ Gexo: "T'ê ti quello ch'o vegne ò gh'emmo da aspêtâne 'n âtro?" (Mattê 11, 2-19; Lucco 7, 18-33); atto diversamente interpretao da-i exegeti (dubbio aotentico de Zane ò mezo perché i discepoli se convinçessan da mescianitæ do Gexo?). Ma l'é noteive inti Vangeli a cua co-a quæ l'é sottoliniao che Zane o l'é o precursô de un ciu grande de lê ch'o battezziâ, no in ægoa, ma in Spiito Santo (e fœugo) ò in ægoa e Spiito Santo (Mattê 3, 11; Zane 1, 26-33); mentre Gexo a so votta o proclamma Zane o maggiô tra i nasciui de donna. Tuttavia, quarcun o credeiva che Gexo o no foise che Zane resciuscitao; quarche testo (specie do Quarto Vangelo) pâ alludde a un çerto antagonismo tra i seguaxi di doi: e gh'ea, ben ben di anni doppo a croxifiscion de Gexo, a-a dreitua a Efeso, çerti ch'aveivan riçevuo soltanto o "batteximo de Zane" (Atti 18, 24-25; 19, 1-5).


text:
Rio de Janeiro
Çittæ d'o Braxî e antiga capitâ, a g'ha 'na popolassiôn totâle de 6.094.183 abitanti (2005), insce 'na sûperfiçie de 1.182 km².
A s'affaccia inscia Bahia de Guanabara. A l'è stæta scôverta o giôrno du anno nêuvo de 1502, c'o l'ha dæto, primma a-o gôrfo e dappêu a-a çittæ, o nomme Rio de Janeiro, c'o vêu dî "Sciûmme de Zennâ".
Co-o tûrìximo môlto svilûppòu, a l'è famôsa pe-e spiage de Copacabana e Ipanema, pe-o mävegioso monumento d'o Cristo Redentô inciö mônte Corcovado, pe-o mônte cônôsciûo comme Pão de Açúcar (pan de sûccao), e pe-e çelebrassioîn d'o carlevâ.


text:
Röa
A Röa a l' è un organo meccanico de forma çircolare, in graddo de giä attorno -o insemme- a un asciä passante pe o sö çentro. A röa a l' è composta de un mozzo çentrale e de unna coronna esterna, che pöen esse unï da raggi o pöen costituï un tocco ünico. In ti veicoli a röa a permette de diminuï fortemente l' attrito, che da radente o diventa volvente. Pe diminuï anche l' attrito fra asciä e mozzo se dövia solitamente cuscinetti a sfere. E röe di veicoli ferroviari son provviste de un bordin ch'o serve a evitä o deragliamento.
Atri ütilizzi da röa sun:
- A pö anche servï a trasmette un movimento, trasformando un moto çircolare continuo in te un atro moto çircolare continuo: l' è o caxo da röa dentä o de röe de friscion.
- A serve pe ottegnï do lòu meccanico da l' energia çinetica de unna corrente liquida o gassosa (pe esempio comme girante de türbinna) o viçeversa pe dä energia a un fluido (es. a paa de un ventilatö).
- Antigamente a röa a pae a serviva pe a propülscion de imbarcaçioin.
Clascificazion de röe dentæ[Càngia | modifica sorgente]
- Çilindriche a denti drïti
- Çilindriche a denti elicoidali
- Coniche a denti drïti
- Coniche a denti elicoidali
- Coniche a dentatüa ipoide.


text:
Tòkyo
A Çittæ de Tòkyo (giappôneize 東京, trascrissiôn ingleize Tokyo) a l'è a capitâ do Giappon.
'Sta metròpoli a l'è o çentro da vitta polittica, d'i affâri, finanse, edûcassiôn, comûnicaxôn e côltûa de tûtto o Pàize.
A s'attrêuva inte l'ìsöa de Hònshu, inta regiôn de Kanto, e o sêu nomme o vêu dî "capitâ ôrientâ", perché a se scitûa a est da preçedente capitâ nassiônâ, a çittæ de Kyòto.
A l'è divisa in 23 quartæ (dïti -ku) e g'ha 'na popolassiôn de 8.340.000 abitanti, scibben contando a periferia sajeivan 12.527.115 (2003).
Fôndä into 1457 da Öta Dökan, into passòu a se ciammâva Edo. A l'è o pòsto de rescidensa de l'imperatô do Giappon.


text:
Unn-a porsiõn de raviêu
O v'è piaxùo o menestron de l'âtra votta? Aöa gh'avieiva chì pronto unn-a bella porzion
de raviêu, ma se arrissê o naso pensando che ô bilancio mensile o ne sciortieiva mâ
buscôu, ve sbagliê de grosso. Mì penso ä dreitûa che seggian economici, perchè fòscia
ve fan risparmiâ a pittansa.
Preparê unn-a bella sfêuggia un pô sottî, impastando faenn-a, euve e un pô de laete.
Intanto prepariei questo pin: buraxe o giae boggie, ben tritolae con un pô de pörsemmo
e çiôula, che faiei passâ con do bîttiro e sâ; azzunzei êuve sbattue con parmixan e
mezz'etto de rechêutta a testa. Remescê tutto ben ben e s'o ve pâ ûn impasto troppo
mollo gh'azzunziei quarche cûggiâ de pan grattöu.
Pronta a sfêuggia e pronto ô pin, no resta che fâ i raviêu con a raviolêa o senza,
a piaximento; fâli chêuxe in te l'aegua savoïa e condîli con un bon töcco che poei
fâ de carne, ma anche de tömate e lûganega.
Se quando servî in töa sta menestra no luxe i êuggi a tutti e quando l'han mangiâ
no ve caccian e braççe a-o collo, no faemene unn-a côrpa, bezêugna cangiâ chêuga!
CHI S'AGGIUTTA...
Pe levâ da-e die e macce néigre de patatte e da frûta, passaghe in çimma a stessa
scorsa dä parte interna.
Pe pûlî e cornixi indoê se ghe passa do spirito rettifìcôu dove gh'avièi primma
misso de grosse fette de çioula. Frettâ poi cianin con pelle de daino.
UN PROVERBIO CHE Ô SERVE
O caxo o l'aggiutta chi l'è abituôu a pensâ: o pensâ o fa vedde o caxo.
E STELLE DIXAN:
Zenâ: Giôse e donne, sentimentali i ommi. Meise d'artisti e de studiôsi.
25 -12 -45 son da zogâ a o semenâio.
Frevâ: Pe chi l'è nato sotto a-i «pesci» troviâ sempre rimedio a tutti i
fastidi. Figgi belli ma delicae. Attenti a-o scistema nervoso.
Marso: Donne troppo amôse e volubili in to matrimonio; ommi boin ma mai
innamôe. Attenziôn a-o mâ de schenn-a.
Arvî: Novitae importanti in campo profescionâle. Bezeugna trattâ i affari
solo in ti giorni pâri.
Mazzo: Tendenza a cangiâ idee. L'è necessaio rimandâ e decisiôin, specialmente
quelle in campo sentimentale. I ommi de media etae saian particolarmente in ti
pastiççi.
Zûgno: Ostacoli in famiggia pe-i nasciui in ti primmi dexe giorni. Nostalgie
e deluxiôin pe quelli da segonda decade. Feliçi in ta vitta intima i nasciui verso a fin
do meize.
Lûggio: Çerche de scartâ e brutte abitudini e lasciaeve guidâ da-a vostra stella.
Trattae senza puîa i vostri affari che a fortunn-a a no v'abbandoniâ.
Agosto: S'allentan e preoccupaziôin e o riposo o ve scistemiâ o fìxico.
Contrasti con parenti. Soddisfaziôin in amô.
Settembre: Cangiamenti in ta vostra famiggia. Matrimonio in vista. Successo
in affari. Pericolo de mâ de stêumago.
Ottobre: Tradimenti de amixi pe questiôin d'interesse. Ostacoli da superâ
con poscibilitae de carriera. Se parla de unn'ereditae.
Novembre: L'è mêgio no strenze ligammi. Dispiaxei intimi pe cose de nisciunn-a
importanza. Posta dall'estero con unn-a bella notizia.
Dixembre: Tanto travaggio e poca soddìsfaziôn. Ma pe chi l'è nasciûo in ta
primma chinzenn'a ghe saiâ un segûo miglioramento in famiggia. Pe-i atri tempo perso.
Tentativo a-o zêugo e qualche vincita da poco.
[ Inderrê ]


text:
Galileo Galilei
Galileo Galilei (Pisa, 15 fevrà 1564 – Arcetri, 8 zenà 1642) ö l'è stæto un fixico, filosöfo, astrònomo e matemàtico italian, un di ciù grendi sciençiæ de l'epoca möderna.
O sö nomme ö l'è associòu a di importanti cüntributi in ta dinamica (o princippio de l'inerçia, a lezze da cheita di grâvi) e in te l'astronomia (co a scoverta da rotaçion da Tæra, de maccie soæ, de montagne inscia Lunn-a, di satelliti de Giove, e fase de Vennie, e stelle che forman a Via Lattea) e a l'introduçion dö metodo scientifico (ciamòu spesso metodo galileian). Accusòu de voei sovvertî a filosofia naturâ aristotèlica e e Sacre Scrittüe, o Galileo o vegne condannòu cumme eretico da a Gexa cattolica e costreito, ö 22 de zugno 1633, a l'abiura de sö conceçioin astronòmiche.


text:
Pòrto Neuvo
Porto Nêuvo (Porto-Novo) a l'è a capitâ ûffiçiâ do Benin.
Conosciûa ascì comme Hogbonou oppûre Adjacé, o l'è 'n porto inscia Baia de Porto-Novo, pârte do Gorfo da Guinea.
Porto-Novo a l'è a segonda çittæ do Pàize, dòpo Cotonou, a prinçipâ çittæ do Benin polittega e coltûralmente.
A l'è o çentro de 'n'importante zona d'agricoltûa c'a prodûxe sorvetûtto êujo de palma, coton e kapok. Inti anni 1990 s'ha trovòu anche petròllio inta costa davanti aa çittæ, quindi a l'è diventâa 'n grande ponto d'esportassion de quello idrocarbûro.


text:
Marvin Minsky
Marvin Lee Minsky', studioso de sciençe cognitive statunitense (n. New York 1927), docente a-o MIT (Massachusetts institue of technology), o l'é consciderao un di fondatoî de l'intelligença artifiçiâ.
O s'é occupao in particolâ de rappresentaçion da conoscença e de apprendimento aotomatico.
Ideatô da microscopia confocâ.
Inti urtimi dexenni do sec. 20° o nomme de Minsky o s'é ligao a un'efficaxe rappresentaçion di procesci de struttuaçion da conoscença, ampiamente debitrixe inti confronti da teoria de F. C. Bartlett, ch'a l'ipotizza l'existença de frames ("schemi" ò "scenari"), saiv'a dî de insemmi relativamente stabili de aspettative, perâtro façilmente reciammabili in memoia proprio pe o moddo into quæ ghe son inmagazzinæ, che guidieivan a nostra esperiença e e nostre açioin cotidiañe. L'existença di frames vegniæ evidençiâ da-a difficortæ che se prœuva a decodificâ di stimoli che seggian fœua contesto; d'âtra parte, a noçion de frames se mostra suffixentemente flescibile da rende conto de l'acquixiçion de nœuvi dæti e, in questo senso, a vegne un punto de contatto e de implementaçion reçiproca tra teoria da mente e rappresentaçion artifiçiâ di procesci cognitivi attraverso un opportun software; infin, i contegnui de un frame saieivan organizzæ segondo di livelli gerarcheghi de astraçion, a-i quæ saieivan assegnæ de caratteristeghe diverse de fallibilitæ. In linia con questa vixon di procesci mentæ se colloca a proposta de Minsky de consciderâ a mente comme a risurtante de una "collettivitæ" de agenti e procesci cognitivi de diverso livello interagenti fra lô, segondo una vixon ch'a se contrappoñe a-o logicismo monolitico de precedente rappresentaçioin da mente.
Tra i œuvie:
- Robotics (1985);
- The society of minds (1986);
- The Turing option. A novel (in collab. con H. Harrison, 1992);
- The emotion machine (2006).


text:
Uruguay
Capitâ: Montevideo
Dati generâli[Càngia | modifica sorgente]
L'Uruguay o l'è ûn d'i Stati de l'America do Sud, membro d'o Mercosur, con 3.415.920 abitanti.
O confinn-a a nord-est e nord co-o Braxî, a ovest con l'Argentinn-a, a sud co-o Río de la Plata, a est con l'Oçeano Atlantico.
O l'è 'na repûbbrica prescidensiâ, e a sêu léngua ofiçiâ a l'è o spagnòllo. E prinçipæ çittæ son Montevideo, Punta del Este, Colonia del Sacramento, Fray Bentos, Salto e Paysandú.
Stoja[Càngia | modifica sorgente]
O l'ëa abitòu in prinçipio da-i Charrúas, e o l'è stæto scoverto da o spagòllo Juan Díaz de Solís into 1516, c'o l'è arrivòu a-o Río de la Plata. Da-o '700 o l'ea conosciûo co-o nomme de Banda Oriental. Indipendente da-o 1824 sotto a guidda de José Gervasio Artigas, o l'ha dovûo lottâ co-o Braxî e l'Argentinn-a che voeivan a sêu annesciôn.


text:
Michael Faraday
Michael Faraday, chimico e fixico ingleize (Newington, Surrey, 1791 - Hampton Court 1867).
Indiçe
Vitta[Càngia | modifica sorgente]
De umile origine (o l'ea figgio de un fabbro), o Faraday o laoò pe di anni comme apprendista presso un rilegatô de libbri; o so aguçço interesse pe a sciença o ghe permisse, into 1813, de ótegní o posto de ascistente de H. Davy presso a Royal Institution. A-o seguito d'o Davy, o desgugette diverse riçerche de chimica pua che o viddan conquistáse un rollo de sempre mao aotonomia da-o so meistro.
Into 1820 o scrovì doi composti (C2Cl4, C2Cl6) derivanti da-a sostituçion e da l'addiçion, con cloro, de atomi de idrogeno de l'etilene; into 1823 o l'ófrì o primmo esempio de liquefaçion de un gaz (cloro).
Into 1821 o Faraday o l'intrò inta riçerca fixica, co-a so geniâ rivixitaçion e interpretaçion de l'esperiença de H. C. Oersted. Pe o Faraday, o magnetismo o no va redúto a semplixe effetto de corente elettriche (comme l'ea sostegnúo, in França, da A.-M. Ampère): i fenommeni elettromagnetichi van invece visti comme o resurtao de una interaçion, int'o spaçio, de diverse forçe provegninti segge da-e corente segge da-a mateia magnetizzâ. L'osservaçion do carattere circolâ de quest'interaçion, permissa da l'ideaçion de un geniâ dispoxitivo sperimentâ, a convinse Faraday da necescitæ de abbandonâ, inte quest'ambito, e forçe à distança proprie da fixica newtoniaña. I rilevanti resurtæ de questa primma fase de l'attivitæ de riçerca consentin a o Faraday de ótegnî, int'o mæximo anno, o posto de sovrintendente do laoeio da Royal Institution; into 1824 o divègne membro da Royal Society.
Into 1831, a prœuvo a una longa serie de indagine sperimentæ, o Faraday o zonse a-a scoverta do fenommeno de l'induçion elettromagnetica, verificando chì ascì a feconditæ do concetto de força distribuia int'o spaçio, scintetizzao into criteio de Faraday de linie de força, inta guidda a-a scoverta e a-a scistemaçion teorica do fenommeno. De riçerche parallele in sce-e diverse forme de elettriçitæ presente in natua aveivan intanto condúto o Faraday a un'analixi approfondia di fenommeni elettrochimichi; chì, torna, o so contribúo o fu determinante: o scrovì che a quantitæ de sostança depoxitâ da una corente elettrica a l'é proporçionâ a-a duâ e a l'intenscitæ de tâ corente; ancon, che e quantitæ de sostança separæ a-i elettrodi son proporçionæ a-i peixi equivalenti de sostançe mæxime. Inte l'interpretaçion de questi fenommeni, comme quelli de l'induçion elettrostatica (1847), un modello partixellâ da trasmiscion de l'açion fixica o va insemme, inte l'indagine d'o Faraday, a quello de linie de força; va dîto, però, che o Faraday o l'intende ascì a trasmiscion partixellâ comme agente in sce una linia. L'é do 1841 a celebre obieçion do Robert Hare a questa sciorta de doggeçça interpretativa da fixica faradiaña: tra una partixella e l'âtra, sciber ch'a distançe ben piciñe, o Faraday o finiva, pe l'Hare, co l'introdue torna quell'açion a distança da lê coscì fortemente avversâ. A succesciva attivitæ, segge sperimentâ che teorica, d'o Faraday l'é caratterizzâ da-a necescitæ de risponde a quest'obieçion. Inta Speculation touching electric conduction and the natue of matter (1844) e inti Thoughts on ray-vibrations (1846), a replica do Faraday a piggiò a forma de un'originâ vixon inmaterialistega di fenommeni, in ta quæ vegniva radicalizzâ l'opoxiçion a-a vixon atomistica (daltoniaña) tradiçionâ in favô de una ripreisa de di motivi interpretativi paralleli, propri de çerto Setteçento scientifico ingleize (Joseph Priestley, John Michell, James Hutton). A-o contrasto pin-vœuo de l'atomismo, ch'o conduxeiva piátro a di risurtæ paradossæ inte l'interpretaçion di fenommeni de conduçion e d'isoamento elettrico, o Faraday o contrappoñe l'idea de una mateia-força diffusa con continuitæ int'o spaçio. Ne conseguiâ un urteiô rafforçamento do criteio de linie de força, ch'o divegniâ o prinçippio-ghia de succescive riçerche in sce-i fenommeni magnetichi: sfrûtando e potençialitæ œüristeghe do criteio, o Faraday o zonse coscì a-a scoverta do diamagnetismo e de l'effetto do campo magnetico in sce-a luxe polarizzâ (effetto Faraday).
A riçerca d'o Faraday a rappresenta, into panorama da fixica de l'Oeuttoçento, un interessante "caxo" inta storiografia da sciença. L'avverscion pe a matematica (inteisa comme oscuratrixe de un contatto diretto co-a realtæ), l'aderença a-o fenommeno inte so caratteristiche immediæ, l'idea da conservaçion da "força" (sciorta de prinçipio antiçipatô do prinçipio de conservaçion de l'energia) costituiscian âtrettanti elementi, solo apparentemente ingenui, de l'epistemologia faradiaña in sce-a quæ se innestian de rilevante svotte da fixica succesciva, primma de tutte quella che, partindo da l'affermaçion do carattere fixico do spaçio, a conduià a-o concetto de campo e a-a scintexi de l'elettromagnetismo realizzâ da J.C. Maxwell.
Bança de Faraday[Càngia | modifica sorgente]
Suscettometro magnetico, à bança de torscion. O campion do materiâ in esamme o l'é portao da-o zovo de una bança de torscion e o l'é immerso in te un campo magnetico no uniforme: l'açion esplicâ da-o campo in sce-o campion l'é equilibrâ da l'açion che into fî a s'adescia, pe reaçion elastica, a-o rotâ do zovo; da-a mezua da deviaçion angolâ de quest'urtimo, a l'equilibrio, se remonta, pe confronto con di campioin de materiæ di quæ segge nota a suscettivitæ, a-a suscettivitæ do campion in esamme. Munendo de adatti dispoxitivi a bança, questa a pœu êse doeuviâ ascì pe mezuâ a suscettivitæ de sostançe liquide ò aeriforme.
Costante de Faraday[Càngia | modifica sorgente]
Scinonnimo de faraday.
Criteio de Faraday[Càngia | modifica sorgente]
Metodo, dovúo a-o o Faraday, de rappresentaçion de un campo vettoiâ; o consciste into traççâ de linie de força do campo in moddo che o so numero pe unitæ de superfiçie ortogonâ a esse a segge proporçionâ, zona pe zona, a l'intenscitæ do campo.
Disco de Faraday[Càngia | modifica sorgente]
Dispoxitivo elettromeccanico costituio da un disco metallico libero de rotâ, in gio a un asse fisso, in te un campo magnetico, normâ a-o cian do disco; posto in rotaçion o disco, un voltmetro inseio tra o centro e a perifeia do disco o segnala una força elettromotrixe, generâ pe induçion into disco. O disco d'o Faraday o pœu consciderâse o tipo ciu semplixe de generatô de f.e.m. continua e o l'ha riçevúo, con opportuñe modificaçioin, un'applicaçion pratica inta coscì díta dinamo unipolâ . Un dispoxitivo anallogo a-o disco do Faraday o l'ea stæto realizzao precedentemente da Peter Barlow, o quæ però o-o faxeiva fonçionâ comme motô e no comme generatô.
Effetto Faraday[Càngia | modifica sorgente]
Fenommeno magneto-ottico, dîto ascì poei rotatoio magnetico, conscistente in te una rotaçion do cian de polarizzaçion de un'onda elettromagnetica, in particolâ luminosa, polarizzâ rettiliniamente e propagantese in te un plasma immerso in te un campo magnetico. Se a direçion de propagaçion de l'onda a coincidde con quella de linie de força do campo, o cian de polarizzaçion o rœua de un angolo proporçionâ a l'intenscitæ do campo e a-a longheçça do percorso do raggio in esso, segondo una costante de proporçionalitæ (costante de Verdet) dipendente da-a longheçça d'onda, nonché da-a natua e da-e condiçioin fixiche (prescion, tempiatua, ecc.) do mezo. O fenommeno o s'interpreta comme segue: un'onda elettromagnetica polarizzâ rettiliniamente a pœu consciderâse comme a soviappoxiçion de doe onde polarizzæ circolarmente in versci opposti ; queste doe onde se propagan into plasma magnetizzao con veloxitæ diverse, scicché adoeuvian di tempi differenti pe percorî a distança ch'a separa a sorgente da l'osservatô: ne segue che, se o vettô campo elettrico ER de l'onda ciu veloxe o descrive n rotaçioin, quello de l'onda ciu lenta EL o ne descrive n+e (dove e a rappresenta una çerta fraçion de gio); a soviappoxiçion de doe onde quande razonzan l'osservatô a daiâ alloa un'onda polarizzâ rettiliniamente, o cian de polarizzaçion da quæ o l'é roao de un angolo aF = e/2 rispetto a-a so orientaçion iniçiâ.
▭ L'effetto Faraday o vegne utilizzao in te l'astrofixica pe mezuâ segge a denscitæ de un plasma (se l'é noto o campo magnetico da-o quæ o l'é permiao) segge l'intenscitæ do campo magnetico (s'a l'é nota a denscitæ do plasma). De fæto, a teoria quantitativa do fenommeno a fornisce a formula:
Gaggia de Faraday[Càngia | modifica sorgente]
A l'e una gaggia costituia, pres., da una re' metallica collegâ a tæra (ò a un corpo a potençiâ costante), e a l'interno da quæ di eventuæ careghe ò corpi conduttoî elettrizzæ no risentan e açioin elettriche produte da di âtre careghe ò conduttoî esterni. A gaggia a l'é doeuvâ quande occore isoâ l'ambiente into quæ se sperimenta da di campi elettrichi esterni. L'açion de schermo a se deve a-o fæto che una distribuçion de careghe elettriche esterne a lê a fa assumme a-a superfiçie metallica, e a-a region de spaçio raciusa, un potençiâ elettrico costante, coscì che l'intenscitæ do campo elettrico prodúto da-e careghe esterne a risurta nulla inte l'interno da gaggia.
Poçço de Faraday (ò de Beccaria-Faraday)[Càngia | modifica sorgente]
Conduttô cavo c (fig. 2) into quæ interno s'introduxe un corpo elettrizzao a-o scopo de mezuáne a carega elettrica q. O corpo elettrizzao, pres. una sferetta b, tegnúo con un manego isoante a, o l'é introdúto attraverso un piccolo pertuxo into poçço ch'o l'é montao in sce un elettroscopio d: a mezuaçion da carega se effettua pe induçion elettrostatica, sença che b o vegne a contatto co-a parete do poçço, disperdendo a propria carega; de fæto, una votta introdúto b, o poçço o s'elettrizza, manifestando in sce-a parete interna e in sce quella esterna doe careghe indute de segno opposto, de valô identico a quella da mezuâ (induçion completa). A resurtante divergença de foeugge de l'elettroscopio, determinâ da una carega pægia a quella de b distribuia in sce-a parete esterna do poçço, a l'é indipendente da-o mezo ch'o l'impe e da-a poxiçion de b: l'indicaçion de l'elettroscopio dipende coscì solo da-o valô de q e a ne permette a mezuaçion; o poçço de Faraday o l'é in grao de aprexâ de careghe de 10-15 C. O dispoxitivo, da primma concepio pe di esperiençe de elettrostatica, o g'ha un'importante applicaçion inti collettoî de carega, cilindretti conduttoî doeuviæ pe arecœugge a quantitæ de elettricitæ convoggiâ da di fasci elettronichi e ionichi.
Spaçio oscúo de Faraday[Càngia | modifica sorgente]
Region no luminescente ch'a se forma inte l'interno de un tubbo a scarega .
Taçça de Faraday[Càngia | modifica sorgente]
Strumento doeuvao inti esperimenti spaçiæ pe di osservaçioin de plasma .


text:
Derby da Lanterna
O Derby da Lanterna o l'è o derby da çittæ de Zena. O se zeuga tra Zena e Sampdoria.
L' urtimo derby scinoua disputòu o l'è stæto o 15 settembre 2013, Sampdoria-Zena 0-3
Indiçe
Statisteghe pe squaddra[Càngia | modifica sorgente]
A Sanpdoia int'i derby[Càngia | modifica sorgente]
O Zena int'i derby[Càngia | modifica sorgente]
L' Andrîa Doia int'i derby[Càngia | modifica sorgente]
A Sanpedæneise int'i derby[Càngia | modifica sorgente]
- ↑ O derby de parolle, Erga Edizioni, Zena 1995


text:
Ofiçialménte Reino de España (Regno de Spagna), o l'é 'n pàize d'Eoröpa oçidentâ, ménbro da Comunitæ Europea, ordenòu cómme monarchîa parlamentâ, con un rè e un prescidénte do conséggio. A seu capitâ a l'é Madrid, into çéntro da naçión.
Dæto ch'a l'é o quàrto pàize ciù grànde d'Eoröpa, a gh'à 'na superfîce de 504.645 km2, 7.921 km de còste e 'na popolaçión de 45.116.894 abitànti (2007).
A forma parte da Penîsöa Iberica, e a lë appartegnan e Isoe Baleari, e Isoe Canaïe, e çittæ autònome de Ceuta e Melilla, e âtre dependençe minôri .
A so léngua offiçiâ a l'é o castigiàn dïto spagnòllo, reconosciûo comme lengua naçionâ, ma gh'è di âtre lengue locâli segondo a comûnitæ autònoma, molte d'e quæ vegnan ascì deuviæ comme offiçiæ regionalmente.
O l'è o segondo pàise ciû turistego do mondo, dòppo i Stati Unïi.


text:
Alan Turing
Turing, Alan Mathison. - Matematico e logico matematico britannico (Londra 1912 - Manchester 1954).
Pionê da sciença de l'informaçion e de l'intelligença artifiçiâ, ha ligao o so nomme, in particolâ, a un metodo da lê indicao pe dâ un scignificao preciso a-o concetto intuitivo de fonçion effettivamente computabile mediante una macchina astrætamente definia (macchina de Turing).
Vitta e attivitæ[Càngia | modifica sorgente]
Da-o 1948 o fu lettô de matematica a l'universcitæ de Manchester. Da-e so riçerche fæte primmma da segonda guæra mondiâ derivò l'elaboraçion da macchina de Turing. Questa a l'é costituia da un nastro diviso in campi, o quæ o pœu scorî inte un senso o inte l'atro quanto se vœu; ciascun campo l'é adatto a contegnî esattamente un scimbolo de un ben determinao arfabeto finio. A macchina inoltre a possede una memoia, capaxe de retegnî un numero finio de istruçioin, e un "œuggio" in grao de examinâ esattamente un campo pe votta. Una macchina de Turing, trovandose de fronte a di determinæ scimboli scrîti (in conformitæ de precise instruçioin), a l'esegue o relativo carcolo e a se porta inte una nœuva poxiçion finâ exibendo o risurtao do carcolo. Naturalmente no tutte e opiaçioin ò fonçioin son eseguibile con questo mezo. Una funçion a n argomenti numerichi a saiâ dîta Turing computabile esattamente quande existe una macchina de Turing capaxe de fornî o valô da fonçion in corispondença de una determinâ n-pla de numeri.
O nomme de Turing o l'é ligao ascì a di atri importanti risurtæ de logica matematica, comme una dimostraçion de l'indecidibilitæ do calcolo predicativo puo e a-a dimostraçion de l'insolubilitæ do problema da paola pe i semigruppi.
A Turing se deve ascì l'elaboraçion do test de Turing, criteio ch'o consente de stabilî se una macchina a l'é intelligente, conscistente inte l'imposcibilitæ de distingue, inte un dialogo scrîto, se un o se trœuva davanti a un interlocutô uman o a un artefæto.
Durante a segonda guæra mondiâ o Turing contribuì a decrittâ o codexe Enigma dœuviao da-i tedeschi pe e comunicaçioin radio.
Œuvie[Càngia | modifica sorgente]
Tra i œuvie: On computable numbers, with an application to the Entscheidungsproblem (1936-37); Computability and λ-definibility (1937); Systems of logic based on ordinals (1939); The word problem in semi-groups with cancellation (1950).


text:
Trichinoxi
A Trichinoxi a l' è unna mouttia portä da un elminta, a Trichinella spiralis. L' essere umano o se amoutisce mangiando carne de ghiccio (Sus scrofa) poco cötta. A sö votta l' animä o se infetta mangiando ratti o rümenta infetta. A votte pö esse infestou anche i cavalli. Dae cisti che vegne ingerie con a carne se libera, in te l' intestin, e larve che passan inta mucosa. Lì se sviluppan in vermi adülti. E femmine do parassita liberan e larve che migran attraverso o corpo, dando reasioin infiammatoie in te vari distreiti (muscoli, cö, çervello, tesciüo sottocutaneo) andando da ürtimo a incistase in ti muscoli. Generalmente e infestasioin son leggere e ascintomatiche.
Terapia[Càngia | modifica sorgente]
A terapia da trichinoxi a prevedde l' üso de albendazolo pe 3 giorni; a cüra a se pö ripette, se gh'è n' è de bezeugno. Atra alternativa o tiabendazolo pe 7 giorni. Caxi gravi (miocardite, interessamento do scistema nervoso çentrà) neçessiten anche de terapia con corticosteroidi.


text:
Categorîa:E trezze colonie
E trezze colonie ean colonie britanneghe de l'America do Nòrd fondæ tra o 1607 (Virginnia a o 1732 (Georgia). E trezze colonie han formoö un congresso, se son rebellæ contro o Regno Unïo in to 1775 e han proclamoö l'indipendença di Stati Unïi d'America o 4 Luggio 1776.
E trezze colonie[Càngia | modifica sorgente]
- Noeuva Inghiltæra:
- Provinsa do Noeuvo Hampshire
- Provinsa da Baia de Massachusetts, pòi Massachusetts e Maine
- Colonia de l'isoa de Rhode e Ciantaxon de Providence, pòi Isoa de Rhode
- Colonia do Connecticut, pòi Connecticut.
- Colonie çentræ:
- Provinsa da Noeuva York, pòi Noeuva York e Vermont1
- Provinsa Noeuvo Jersey, pòi Noeuvo Jersey
- Provinsa da Pennsylvannia, pòi Pennsylvannia
- Colonia do Delaware (primma do 1776, e Basse Contee do Delaware), pòi Delaware
- Colonie meridionæ:
- Provinsa do Maryland, pòi Maryland
- Colonia e Dominio da Virginnia, pòi Virginn-ia, Kentucky e Virginnia Oçidentâ
- Provinsa da Carolinn-a do Nòrd, pòi Carolinn-a do Nòrd e Tennessee
- Provinsa da Carolinn-a do Sud, pòi Carolinn-a do Sud
- Provinsa da Georgia, pòi Georgia
- O Stato attuâ do Vermont o l'è stæto disputoö tra e colonie do Nuoeuvo York e do Noeuvo Hampshire. Da o 1777 a o 1791, o l'è stæto de facto unna repubbrica indipendente.
Sottocategorîe
Sta categoria a contegne e 2 sottocategorie indicæ di segoito, pe in totale de 2.
E
- ► E tredixi colonie Americæn (3 P)
- ► E trezze colonie Americann-e (1 P)
Pàgine inta categorîa "E trezze colonie"
Questa categoria a contegne e 11 pagine indicæ chì de sotta , insce 'n totale de 11.


text:
O Lìgure o l'é na lengoa do gruppo lengoìstego itàlico oçidentâ parlâ in Italia (Liguria, Piemonte, Emilia-Romagna e Sardegna), into sud da Fransa, in Còrsega, e into Principato de Monego.
A tèrmine de 'n processo de rivendicaçion raprezentativa da parte de comunitæ lìgure inti confronti da çitæ ciù inportante, Zena, antiga capitale do stæto a-o quæ a dava o nomme, a Repubrica de Zena, inti ùrtimi dexenni s'é preferîo acetâ a paròlla lìgure a quella zeneize, pe-a lengoa parlâ inte l'atoale region amenestrativa Lìguria e in çerte zòne limìtrofe. Bezeugna però êse coscienti do fæto che a Lengoa lìgure a l'é figgia da Lengoa zeneize da-a quæ i dialetti lìguri vêgnan e se son svilupæ.
O baxin d'influensa di dialetti lìguri o l'é çirca 2 milioin de personn-e anche se, specialmente inti ùrtimi çinquant'anni, pe coscì de variante locale se son perse e de âtre son a reizego tutt'òua, anche pe corpa da mancansa de un pâ de generasioin inta continoasion da parlâ. Coscî, ancheu, a popolasion ch'a conosce a lengoa a l'é ben ben infeiô e ancon meno son quelli che â pàrlan e â scrîvan.
E variante ciù importante son o zeneize, o savoneize, o spezzin, o ventimigliozo, o tabarchin, o monegasco, ecc.
Bezeugna no confonde o moderno concetto de Lengoa lìgure co-o lìgure antigo, a lengoa di antighi lìguri, estinta primma de l'anno 200 a.C., d'orìgini sconosciue.


text:
Gambetto turco
Gambetto turco (Typeцkий raMбиT) o l'é 'n film ruscio do 2005, ch'o conta a stöia de l’omonimo romanzo de Boris Akunin. O sêu regista o l'é Dzhanik Faiziyev. O l’è stæto ûn di film ciû cäi da stöia do cine ruscio.
Stöia[Càngia | modifica sorgente]
O l’é ambientòu durante a guæra tra Rusci e Turchi do 1877. O protagonista da stöia, Erast Fandorin, o devve çercà ‘na spia nemiga ch’a loua pe’ fermà l’avansâ di sordatti rusci inta battaggia de Pleven (Bulgaria).
Osservasoìn[Càngia | modifica sorgente]
O film o l’é deventòu famoso pe’ e scene de battaggia, surviatûtto quella de Pleven, ricche de effetti speçiali realizzæ co’ tecniche informatiche.
O gambetto o l’é ‘na tecnica dêuvià into zêugo di scacchi.


text:
James Cook
James Cook (Marton, North Yorkshire, 27 Ottobre 1728 - † Hawaii, 14 Frevâ 1779), o l'è stæto 'n navegatô, esploratô e cartografo ingleise.
O l'ha fæto tréi viagi attraverso l'Oçeano Paciffigo, dûrante i quæ o l'ha descrîto con preçixon de gren àree, e tante ìsoe e coste son stæte docûmentæ pe-a primma vòtta in cârte ouropee.
I sêu sûccesci ciû notevoli son stæti a scoverta e o reciammo pe-a Gran Bretagna da costa orientâ d'Oustralia, a scoverta ouropea de ìsoe Hawaii e a çirconnavigassion de Terranova e Neuva Selanda.


text:
Testacrôxe
Ô testacrôxe o l'è un organô meccanicô che o vegne dövioô in te grandi macchine alternative, ad esempiô i môtôri a vapôre o i grosci môtôri Diesel cômme quelli impiegæ pe a propulsciôn navale.
Indiçe
Caratteristiche e ütilizzô[Càngia | modifica sorgente]
Ô testacrôxe ô côllega ô stelô dô stantüffô aô pë de biella, côstrinzendô quest’ürtimô a mesciase segundô un moto rettilineô. Pe ottegnï questô effettô, ô testacroce ô l' è forniô di pattini che scôren in sce apposite guidde dell’incastellatüa, obbligandô quindi l’öggiô de biella a unna traiettoia prefissä lungô l’asciâ dô cilindrô, scaregandô coscì ô stantüffô dä cômpônente normale da forsa che se genera dall’accoppiamentô. L’ütilizzo dô testacrôxe o l' è particolarmente indispensabile quando ô stantüffô ô l'ha unna lunghezza limitä, che a fôrnieiva perciò unna insufficiente superfiçie de guidda. I pattini dô testacrôxe pöen esse côn o sensa rivestimentô antifresciôn, e scôren in sce guidde che pöen esse cianne, a V o cilindriche.


text:
Tycho Brahe
Tycho Brahe, in daneize Tyge Brahe, (Castello de Knutstorp, 14 dexembre 1546 – Praga, 24 ottobre 1601), o l'é stæto un astronnomo daneize.
Biografia[Càngia | modifica sorgente]
Tycho Brahe o nasce' into 1546 a Knutstorp, piccolo paise da Scania che alloa o fava parte d'o Regno de Danimarca.
O poæ, Otte Brahe, o l'ea un nobbile cortexan e comandante militâ do regno. A moæ ascì, Beæ Bille, a l'appartegniva a-a nobiltæ. Entrambe e famigge ean ricchiscime e fra e ciu importante da Danimarca. Tuttavia da so educaçion se piggiò cua o barba, o viçearmiraggio Jørgen Brahe, ch'o moì a prœuvo a una pormonite contræta pe sarvâ do re, cheito inte un canâ de Copenaghen.
Doppo avei concluso i studdi universcitai de astronomia a Copenaghen, Wittenberg e Baxilea, o Tycho o feççe construe o palaççio-óservatoio de Uraniborg in sce l'isoa de Hven, che ghe fu donâ da-o Re Federigo II de Danimarca e Norvegia saldando coscì o debito contræto co-o barba, e ch'o divègne un di primmi "istituti de riçerca" oeüropei. A scopo de pubblicaçion, Brahe o possedeiva una pressa da stampa e una cartea. O so ascistente ciu famoso o fu o Keplero.
Brahe o capì che o progresso inta sciença astronomica o poeiva êse ótegnúo, no co l'ócaxonâ óservaçion fortuita, ma solo con un'osservaçion scistematica e rigorosa, nœutte doppo nœutte, e tramite l'uso di strumenti che foisan i ciu accuræ poscibile. O fu in grao de megioâ e ampliâ i strumenti existenti e de creâne di nœuvi. E so mezuaçioin a œuggio nuo da parallasse planetaia ean accuræ a-o menúo d'ærco. Queste mezuaçioin, doppo a morte de Brahe, divègnan possesso de Keplero.
Quand'o l'ea ancon studente, Brahe o perse parte do naso inte un duello. Questo avegne into 1566 quande ancon ventenne o l'ea a proeuvo a studiâ a l'Universcitæ de Rostock in Germania. Mentre o parteçipava a una dança a casa de un professô, o l'ebbe una discuscion con un çerto Manderup Parsbjerg, un membro da nobiltæ daneize, in sce chi avesse mao talento matematico. Doppo una primma lite, i doi decidettan de resorve a costion con un duello, questo verso e 19 do 29 dexembre 1566 , a-o scuo, e ghe costò o setto nasâ. Pe o resto da so vitta o dove' portâ una placca d'argento. (In veitæ, quande a tomba do Brahe a fu averta into 1901 e i so resti fun esaminæ da di meghi esperti, a cavitæ nasâ do teschio a l'ea bordâ de verde, segno d'espoxiçion a-o rammo e no a l'argento).
Cassiopea[Càngia | modifica sorgente]
Into novembre 1572, o Brahe o l'osservò una stella ben luminosa ch'a l'ea improvvisamente apparsa inta costellaçion de Cassiopea. Percose se ritegniva fin da l'antighitæ che o mondo de stelle fisse o foise eterno e immutabile, di osservatoî sostègnan che o fenommeno o l'ea dovúo a quarcosa inte l'atmosfea terestre. Brahe comunque, o l'osservò che a parallasse a no cangiava de nœutte in nœutte, suggerindo che l'oggetto o foise ben distante. Brahe o l'argomentò che un oggetto vexin aviæ dovúo cangiâ a so poxiçion relativamente a-o sfondo. O pubbricò un piccolo libbro, De Stella Nova (1573), coniando o termine nova pe una "nœuva" stella (ancœu semmo che quella stella a l'ea una supernova). Questa scoverta a fu decixiva inta so scelta de l'astronomia comme profescion. L'osservaçion de comete do 1577 e do 1585 desse conferma a Brahe de so ipotexi circa a confutaçion de l'immutabilitæ de sfee çeleste segondo a teoria de Aristotele universalmente aççettâ scin a alloa. E comete no poeivan appartegnî a-a sfea sublunâ e, mesciando inte regioin eteree, confermavan che i pianeti no foisan infisci inte sfee solide.
Geocentrismo[Càngia | modifica sorgente]
Keplero o çercò, sença ariescîghe, de persuadde o Brahe a adotâ o modello eliocentrico do scistema solâ. Brahe o credeiva in te un modello geocentrico, ch'o piggiò da pœu o nomme de scistema ticonico (segondo o quæ o Sô o gjæ in gio a-a Tæra immobile, e tutti i âtri pianeti gjeivan in gio a-o Sô), pe i mæximi motivi pe-i quæ o sostègne che a supernova do 1572 a no l'ea vexin a-a Tæra. O sostegne che se a Tæra a foise stæta in moto, alloa e stelle vexiñe avieivan dovúo cangiâ poxiçion relativamente a-e stelle ciu lontañe. In ta realtæ questo effetto de parallasse o l'existe; no poeiva êse osservao a œuggio nuo ni co-i telescopi di duxento anni a seguî, perché ascì e stelle ciu vexiñe son ben ciu lontañe de quante i astronomi de l'epoca pensessan poscibile. Into modello ticonico a Tæra a l'ea immobile, a-o centro de un universo rinserao inta sfea de stelle fisse. A Tæra a l'ea o centro de orbite da Luña e do Sô ascì che, a so votta,o l'ea o centro de orbite di âtri 5 pianeti (Mercuio, Vennie, Marte, Giove, Saturno). Epicicli, eccentrichi e equanti son ancon necessai e presuppoñan o superamento da realtæ de sfee crestalliñe. O scistema ticonico o presentava di vantaggi:
- qualitæ di calcoli matematichi pâ a quelli do scistema copernican;
- o l'escludeiva i conflitti co-e scritue, mantegnindo a Tæra immobile e a-o centro de l'Universo.
Fu a grande aotoritæ de Brahe che da un læto a ritardò l'affermaçion do scistema copernican e da l'âtro a favoì l'abbandon do scistema tolemaico. A negaçion de realtæ de sfee crestalliñe a l'ebbe un valô rivoluçionaio, esattamente quanto a teoria "eliocentrica" ("eliostatica" saiæ ciu esatto) de Copernico.
Uraniborg, Stjerneborg e Benátky[Càngia | modifica sorgente]
O re Federigo II de Danimarca e Norvegia, imprescionao da-e osservaçioin de Brahe do 1572, o finançiò a costruçion de doi osservatoi a Hven: Uraniborg e Stjerneborg, con di magnifichi strumenti de propria progettaçion. De oservaçioin in sce-a cometa do 1577 ghe permissan de destrue l'ipotexi de sfee çeleste solide.
A caosa de disaccordi co-o nœuvo re Crestian IV de Danimarca, Brahe o se n'andò a Praga into 1598 dove Ridolfo II d'Asburgo, imperatô do Sacro Roman Impeo, ghe consentì de costruî un nœuvo osservatoio (in te un castello a Benátky, a 50 km da Praga) into quæ Brahe o laoò scin a-a so morte.
Brahe o fu un strazordenaio osservatô de l'era pre-telescopio: e so osservaçioin de poxiçioin stellæ e planetaie razonsan un'accuratezza sensa pao pe i so tempi.
Brahe o no l'ea copernican, ma o propose un scistema de compromisso in to quæ a Tæra a l'é immobile a-o centro mentre i pianeti gian in gio a-o Sô, ch'o se i rebella a so votta in gio a-a Tæra. E so accuræ osservaçioin de Marte permissan a Keplero, into 1609 e into 1619, de determinâ e lezze fondamentæ do moto planetaio, che fornin a so votta un grande supporto a-a teoria eliocentrica do scistema solâ de Copernico.
Conscio che una stella osservâ vexin a l'orizzonte a l'appâ a un'âtitudiñe maggiô de quella reâ a caosa da rifraçion atmosfeica, o compilò de tabelle pe corezze questa fonte de errô.
Brahe o fu meistro e amigo do costruttô de globi Blaeu, ch'o l' ornò un so globo co-o ritræto do sciençiao.
Brahe o moì o 24 ottobre 1601, molti giorni doppo che ghe scciuppò a vescia durante un banchetto. Se disse che abbandonâ o banchetto primma da concruxon saiæ stæto l'apexe de cattive mainee, quindi o prefeì restâ.
Recenti investigaçioin fan suppoñe che o Brahe o no moì direttamente pe questa caosa, ma o poriæ esise avvelenao involontaiamente, somministrandose de meixiñe contegninte mercurio (Brahe o seguì di studi de alchimia inta so vitta, comunque pa che o no n'agge lasciao traççe ò i agge destruti).


text:
info@bordighera.net | IT | FR | EN | DE | ESSeguici su
25/06/1945: Il dottor Eugenio Maccary viene nominato sindaco
A seira du 10 nuvembre du 1944, sci nu staive a fretà o oii propriu du 1844 a Burdighea, se sente aa campane sunà, l'eira u veciu campanà Beduffa cu ghe dava a tuta forsa. Tuta a gente du paize, omi e done i saveva che candu Beduffa u picava cusci forte gh'eira da andà a viè in mantinente cose fuse suciesu, e done i han ciamau subitu i marii pe fali andà, anche se l'aira chela seira de nuvembre a l'eira già fresca, tuti i sesun alestii e i se sun andai in ciasa.
A nutisia l'eira sa chi...da versu punente in ta marina gh'eira ina macia scura che vegneva versu teren...e subitu tuti i han pensau a in batelu cu se fuse sciavirau e alura besognava fa aviau pe purtà agiuti ai naufraghi se ghe ne fuse stau de besognu, ma poi cheli ciù esperti chi eira già muntai fi in se a sima du cian du zerò i han fau savè che nu se tratava de in batelu sciavirau ma d'in grosu pesciu, e che pesciu...ina balena.
U giueno dopi, candu ormai tuti i eira seguri che su pesciasu u fuse ben mortu, se arecampau gente da tute e parti in se l'asa pe vieru. Subitu u l'è stau mesurau e e l'eira longu 22 metri e mezu, u l'aveva ina buca larga trei metri e incavà catru. E pine i eira larghe catru metri e mezu e a cua atrei e in sa testa a l'aveva in sgarbu prufundu da dove a ghe sgusciava l'aiga in autu.
Pe mangià se grose balene i fan sciorte da a buca ina spece de rea pe pià di pesci ciù pecin, e ben a rea de sa balena li a l'eira longa sei metri, larga trei e l'eira recuverta de in duru ispidu e spesu sei centimetri e se pensava che tuta inseme a pesase centusintanca chintali.
Sciubitu tuti i Burdigoti i se sun dai da fà campando u diriu de primi ucupanti e dopu avera taià a tochi e mesa a buie in te grose caldaie i n'an tirau fora scuscianta chintali de oriu, che tuti d'acordio, inseme au scheletru poi i han decisu de regalà a Parochia.
Ma chi adesu vegne u belu perchè certi persunagi de Ventemia, tramite u Regiu Tribunale de Sanremu e a Prefetura i campava de diriti anche eli in se l'oriu e anche in se u scheletru da balena, fandu quindi sequestrà tutu. A Parochia nu avendu i mezi pe fà ina causa pe u disequestru a decide de rimete tutu in te mae d'in Padrun cume au tempu se ciamava cheli che adesu ciameremu imprendituri, che u l'aveva già mesu a dispuzisiun tuta l'atresatura pe fà l'oriu in scangiu de in pò de sodi e u scheletru che a Geixa a l'aveva decisu de regalà a u Re.
Ma tantu che u Padrun u l'andava avanti in cun a lite cin i Vinitimiuzi l'oriu in te buti u diminuiva, in pò perchè u tempu u pasava e l'oriu u ne se vendeva, in pò perchè ghe n'eria talmente tantu che s'eira recampau tute e buti che s'eira atruvau e de cheli nu l'è che fuse tantu stagne e candu le vegnùu u mumentu de vende u livelu u l'eira già carau de ciùu d'in belu parmu. Nu parlamu poi candu le stau u mumentu de vendiru su oriu. Sembra che in te certi bari che fuse de tutu menu che l'oriu e che ghe galegase se strane cose drente e che u nu fuse bon, tantu u spusava, pe unze e furme de furmagiu.
Se vè che già a cheli tempi gh'eira cheli chi frusava in se a roba da mangià. Ma intantu a decisiun a l'eira arivà dae autorità. L'oriu u duveva andà mesu a catedrale de Ventemia e mezu a Parochia de Burdighea e u scheletru dopu ese stau purtau a Sanremu e ricumpostu da in farmacista e l'eira stau spediu a u museo de Turin duve u gh'è ancura adesu. Cuscì tantu i han fau i Vintimiuzi che sensa fa ren i se sun recampai mezu oriu da balena e i Burdigoti anche se cun u muru longo i se l'han doua culà anche sa vota, ma i Vintiniuzi nun ancura cuntenti i cuiunava i nostri antenai e i ghe cantava:
"Burdigoti mangia rati, In se a porta di surdati, I surdati i se ne van, E i ve lascia cu e braghe in man...".
E se vuremu ese sinceri i fava anche ben: i nu aveva fau ren e i se son piai mezu de tutu! Ma i Burdigoti de remandu i ghe dieva che eli i nun avea ina marina da balene che a Ventemia se ghe astracava giustu caiche gianchetu se i ghe a fava a falu vegne a teren in cun a luixe.
Chi fenisce a storia da balena ma nu de seguru i muri tra Burdigoti e Ventimiuzi.
Scroi - persa ina lenga persu in populu
24 giugno 2014
Stefano Albertieri
La pietra ad angolo
Sveva Assembri
Qua la zampa
Raffaella Gozzini
Scripta manent
Vincenzo Lagana'
Astrologia e vita
Valerio Moschetti
Racconti di mare
Giancarlo Pignatta
Società civile
Stefania Roda'
Mondo immobiliare
Martino Saccone
Salute e benessere
Loredana Salier
Pillole cinofile
Alice Spagnolo
Rock e dintorni
Paolo Tonelli
Home & Design
Emanuela Tralci
Elementare, amici!
Franco Zoccoli
I racconti di Piero
Fino al 29/06/2014


text:
Goæra di trent'agni
Guæra di trent’agni, insemme di conflíti che se desgugettan tra o 1618 e o 1648 in Œüropa e comporton di prefondi mutamenti di assetti politico-economichi.
I origgine de questa longa guæra van çercæ into vigô assonto da-o protestanteximo doppo a Paxe de Aogusta (1555), into decizo attezamento antiprotestante da Gexa e di prìnçipi catollichi sotta a spinta da Controriforma, inti conflíti generæ inti equilibbri œüropei da-a poxiçion centrâ da Germania e quindi inte tenscioin politiche, religioze e constituçionæ a l'interno de l'Impeo, manifestæse za co-a formaçion into 1608-09 de di alliançe contrapposte da-o punto de vista religiozo.
L’eleçion a re de Boemia de l'arçiducca Ferdinando (1617) e o conseguente arrivo di amministratoî cattolichi, a provocò a rebellion (defenestraçion de Praga, 23 mazzo 1618) ch'a segna convençionalmente o començo da guæra. Respinte e truppe imperiæ scin a Vienna, i Boemi, deciarao decheito Ferdinando, elezettan a-o trono Federigo V, elettô do Palatinato, restando però izoæ into fronte protestante e subindo a sconfita da Montagna Gianca a ovest de Praga (8 novembre 1620) da parte de truppe impeiæ guidæ da J.T. Tilly. A guæra a mesciò alloa into Palatinato, donde into 1623 Tilly o sconfisse i prinçipi protestanti, sostegnui ascì da-i stati generæ olandeixi, mentre into campo catollico, into quæ Mascimilian de Bavea o l'aiva ótegnúo a dignitæ elettorâ a-o posto de Federigo V, i Asburgo de Spagna ean alliæ a quelli d’Aostria. O conflíto o divègne œüropeo co-a rebellion in Valteliña di cattolichi contra i Grixoin protestanti, ch'a permisse o collegamento attraverso a valle tra Aostria e Spagna (1622) contra a quæ intervègne a França (Paxe de Monçon 1626).
Inta Germania settentrionâ o ricompattamento do fronte protestante sotta Crestian IV de Danemarca o no dette di exiti poxitivi pe e sconfite inflite into 1626 da A.W.E. von Wallenstein a-o conte de Mansfeld a Dessau e da Tilly a-o mæximo Crestian IV a Lutter. E perdie teritoriæ sancie da-a Paxe de Lubecca (1629) consentin l’attuaçion do cian de recattolichizaçion imperiâ (editto de restituçion, 6 março 1629).
In Italia i Asburghi ean in difficortæ a caoza da succescion do ducca Carlo de Nevers a Mantoa e into Monferrâ doppo a morte de Viçenço II Gonzaga (1627). L’occupaçion do Monferrâ e da pœu de Mantoa a provocò l’intervento françeize (occupaçion de Suza e Cazâ) che, ótegnua l’alliança do ducca de Savoia, a l'áseguò Mantoa e o Monferrâ a-o Nevers (Paxe de Cherasco, 1631).
Richelieu o l'ariescì intanto a provocâ l’intervento de Gustavo II Adorfo de Sveçia contra i amie territoriæ de Wallenstein, l'ezerçito do quæ o fu desfæto da l'imperatô in sce prescion di prinçipi tedeschi in cangio do so agiutto contra i Svedeixi (Dieta de Ratisboña, 1630). Tuttavia Gustavo II Adolfo o l'ariescì, co-o sostegno françeize e l’alliança de Brandeburgo e Sassonia, a avei a megio in sce l'eserçito de Tilly e a zonze a Praga. Cheito Tilly, l’imperatô o reciammò Wallenstein, ch'o se scontrò co-o sovran sveddeize a Lutzen (16 novembre 1632), dove questo, pù guaagnando, o trovò a morte. L’iniçiativa di Sveddeixi e di prinçipi protestanti tuttavia a proseguì (Liga de Heilbronn), de mentre ch'o Wallenstein o inandiò de trattative segrette con Sveççia, França e Sassonia ma, sospettao de tradimento, o fu assascinao o 25 frevâ 1634. A vittoia di Impeiæ e Bavaixi, rinforçæ da de truppe spagnolle, a Nördlingen (6 settembre 1634) e a succesciva Paxe de Praga (1635) porton a un accordio tra l’imperatô e l’elettô de Sassonia in cangio da sospenscion de l'editto de restituçion.
No cessava invece l’iniçiativa françeize: Richelieu o stabilì una re' di alliançe œüropee in ciave antiasburghica (Olanda, Sveçia, dotrei prinçipi protestanti), impadronindose ascì de Arsaçia e Loræna e menaççando i Paixi Basci Spagnolli e o Milaneize. Inte 'n primmo tempo e risposte ispano-imperiæ fun efficaxe, zonzendo a menaççâ Pariggi, ma da-o 1640 a guæra a s'orientò in favô di Franco-Svedeixi. Ferdinando III o fu abbandonao da Brandeburgo e Bavea, lasciando averta a stradda fin squæxi a Vienna a i armæ svedeize. I Spagnolli vègnan indebolii da-a rivotta da Catalogna, da-a secescion do Portogallo e da-e sconfite de Cazâ (arvî 1640) e Rocroi (1° mazzo 1643). L’opportunitæ da paxe a l'apparse sempre ciu evidente a-i Imperiæ: e trattative se protraettan da-o 1644 a-o 1648, ma a Paxe de Vestfalia a poze termine solo a-a guæra con l’Impeo, mentre quella contra a Spagna a saiæ duâ ancon fin a-o 1659.


text:
Federigo II de Pruscia
Federigo II di Hohenzollern dito o Grande (ted. Friedrich der Große) re de Pruscia (Berlin 1712 - Castello de Sans-Souci 1786)
Figgio de Federigo Ghigermo I e de Sofia Dorotea de Hannover, o fu educao, segondo de precize dispoxiçioin do poæ, co-a mascima seveitæ: da-a rente a-o studdio accurao da ciu recente stoia œüropea e de l'economia politica, i ciu dúi eserciççi militæ. Ma Federigo, ch'o manifestava in contrasto co-e preferençe paterne un vivo interesse pe e lettie e pe a filozofia, o seppe formâse una cortua lettiaia, graçie ascì a-a compliçitæ do precettô, o calvinista françeize Duhan de Jandun. L'insofferença pe a sgrœuzzeçça e o formalismo militaresco de l'ambiente pruscian mœüon, into 1730, a decixon de Federigo de fuzzî da-o regno. Ma o tentativo o fallì e o fu ócaxon de ogni sciorta de efferateçça da parte do poæ ch'o l'aiva temúo un complotto contra a so persoña: Federigo o fu sottoposto a un processo davanti a un conseggio de guæra e rinserao inta forteçça de Küstrin. Chie, sciortio de prexon cegao a-a voentæ paterna, o fonse da uditô da cammia di demanni, aquistando una diretta esperiença di problemi amministrativi do regno, che finin pe interessálo profondamente. Spozaose into 1733 co-a prinçipessa Elizabetta Cristiña de Brunswick-Lüneburg-Bevern, da-a quæ o no l'ebbe eredi, e retiaose into castello de Rheinsberg, o l'ebbe torna l'ócaxon de dedicâse a-o studdio de lettie, circondandose de di lettiæ e de pensatoî, faotoî de nœuve idee inluministeghe. Chie o redizette ascì e Conscidérations sur l'état présent du corps politique de l'Europe e L'Antimachiavel, dimostrando a so spregiudicâ conoscença de problemi de cortua e de politica.
Succedúo a-o poæ o 31 mazzo 1740, a-a morte de l'imperatô Carlo VI o seppe trâ profito da-a difiççile poxiçion inta quæ a l'ea redúta l'Aostria a prœuvo a-a contrastâ succescion de Maia Texo pe mœuvighe guæra co l'intento de intrâ in possesso da Slexia. Dimostrandose geniâ condottê, o l'occupò Breslavia o 3 zen. 1741 e conseguio a vittoia de Mollwitz (10 de arvî), o l'ótègne da Maia Texo, assequeiâ da-i nemixi da ogni parte, co-a convençion de Klein-Schnellendorf (9 ott.) a Bassa Slexia. Repigiao quindi a guæra, co-o trattao de Breslavia (11 zugno 1742) o l'ótegne ascì l'âta Slexia e a contea de Glatz. A morte de Carlo VII de Bavea e e mai sopie spiançe de Maia Texo de ricuperâ a provinça perdua, spinzettan Federigo into 1745 a una nœuva guæra contra l'Aostria. E vittoie prusciañe de Hohenfriedberg, de Soor e de Hesselsdorf fun o preluddio a-a paxe de Dresda do 25 dexembre: Maia Texo a confermò a Federigo o possesso da Slexia, mentre o re de Pruscia o riconobbe comme imperatô o de lê majo, Françesco I.
Intanto o dava man a-a riorganizzaçion do stæto segondo i criteii de un intelligente, poxitivo inluminismo e int'o spiito do ciu reddeno acentramento: o costituì una forte e onesta magistratua pe l'applicaçion de un nœuvo codexo de procedúa (1747) e de un codexo civî (Corpus iuris fredericianum, 1745-51). O se interessò ascì a l'economia naçionâ incoragindo o commercio e l'industria (tescile prinçipalmente), favoindo l'agricortua con di travaggi de boniffega (a region de l'Oder tra Swinemünde e Küstrin) e de colonizzaçion.
Ma l'alliança fra Aostria e França (trattao de Versagge, 1756), scin a alloa nemighe, a convinse Federigo, za alliao da-o 16 zen. do mæximo anno a l'Inghiltæra, a prevegnî o concentrico attacco asburghico-borbonico, sostegnúo ascì da-a Ruscia. Ebbe coscì començo a guæra di Sett'anni. Costreito into 1756 a-a capitolaçion a Sassoñia ch'a l'aiva refiao de alliâse co-a Pruscia, Federigo o penetrò inta tarda primaveja do 1757 inta Boemia, o zonse scin a assediâ Praga, ma a sconfita, inflitaghe da-o Daun a Kolín o 18 de zugno, a l'óbligò a retiâse inta Sassonia. De lie, pe impedî o conzonzimento co-i Aostriachi, o se rivolse contra i Françeixi battendoli o 5 nov. a Rossbach, quindi a marce forçæ o tornò inta Slexia, o l'affrontò l'ezercito aostriaco doe votte superiô e o-o sconfisse a Leuthen (5 dex.). Ma a guæra a no l'ea ancon a-o so termine. Into 1758 i Rusci, doppo avei occupao Königsberg e a Pruscia Orientâ, ean a prœuvo a unise a-i Aostriachi: co-a vittoia de Zondorf (25 ag.), Federigo o l'impedì tâ evento. No coscì l'anno seguente. Battúo a Kunersdorf (12 ag. 1759), Federigo o l'ebbe l'esercito desfæto, o despiò definitivamente da so sciorte, e solo l'indecixon e o dezaccordio di aversai o sarvon da-a roiña. L'anno succescivo Aostriachi e Rusci occupon rispettivamente a Sassonia e o Brandeburgo, e pe trei giorni a mæxima Berlin. Malgraddo a vittoia de Federigo a Torgau (3 nov. 1760), a scituaçion a l'arestava squæxi insostegnibile, quande sorvevègne a morte da zariña Elizabetta e l'asceiza a-o trono de Pê III, grande ammiratô de Federigo, ch'o l'abbandonò l'Aostria strenzendo poco doppo un patto de alliança co-a Pruscia, co-a quæ o firmò a paxe into mazzo 1762. O 21 luggio 1762 Federigo o battè anco-ina votta i Aostriachi a Burkersdorf e meno de un anno doppo, o 15 zen. 1763, Maia Texo ascì a se rassegnò a poñe termine a-o conflíto co-a paxe de Hubertsburg. Federigo o l'ea sarvo, a Slexa a l'ea arestaa a-a Pruscia.
Inte questo longo periodo de guæra, Federigo o rivelò in pin e so qualitæ de organizzatô e de condotê, pe e quæ o l'occupa un posto preminente inta stoia de l'arte militâ. A cappo de un stato de soli doi mioin e mezo de abitanti e sença unitæ teritoiâ, Federigo o seppe creâ un ezercito ben addestrao, fæto de miliçie de leva obrigæ a-o serviçio, ma rafforçæ co-o merçenaiato. O l'alleggerì e ordenançe da cavalaja, o l'aomentò a proporçion di canoin legeri de l'artigiaja, o curò a manœuvrabilitæ de l'infantaja, sci da poei formâ a linnia de battaggia inte qualunque direçion. Federigo o ripreize da-o magisteio do Montecuccoli o prinçippio da "battaggia d'aa", saiv'a dî de l'açion frontâ, ma pronta a fâse ingugente, contra un'aa aversaia, derivandone a tattica de l'orde obliquo. O praticò in strategia l'offensciva ascì quande a guæra a l'ebbe di scopi politichi difenscivi, paralizzando coscì e mosse do nemigo; e pe aomentâ o raggio d'açion da so manœuvra strategica into campo di serviççi logisteghi, o ridusse i magazin fisci a soli depoxiti de fæña, incaregæ de rifornî i forni de campagna mobili. Inta segonda campagna da guæra di Sett'anni (da-o 1757 in da pœu) se deliniò perfetta l'attuaçion da manœuvra pe linnie interne, ch'a doveiva costituî o so caodœuvia, frûto di nomioxi accorzimenti logisteghi, organichi e tattichi.
Da-a guæra di Sett'anni Federigo o l'ea sciortio co-o paize prostrao. Con nœuva genialitæ o seppe promœuve l'œuvia de riconstruçion; o favoì l'agricortua e l'industria, o repigiò a colonizzâ e a bonificâ e regioin depresse. O no trascurò tuttavia de sarvaguardâ o prestiggio e a poxiçion de rilevo ch'o l'aiva procurao in Germania e in Œüropa a-o so regno a prexo di sacrifiççi sopportæ durante a guæra di Sett'anni. O l'esteize ancon o so dominio a-a Pruscia occidentâ in virtù da primma spartiçion da Polonia (1772), e in sce-i prinçipati de Ansbach e de Bayreuth a prœuvo a-a guæra de succescion de Bavea (paxe de Teschen, 1779). Sospettozo de l'Aostria, o promosse into 1785 una liga di prinçipi tedeschi (Fürstenbund) pe costituî un contrapeizo a-a politica de Gioxeppe II inte l'impeo.
Ni fu solo ommo politico e grande condotê de eserciti, ma ascì generozo sciben che incostante protettô de artisti, filozzofi, lettiæ. Ammiratô de Voltaire, o l'intreççò con lê una fitta corispondença, e o-o vosse con lê a Berlin into triennio 1750-53: doppo questo soggiorno, tuttavia, i so rapporti se guaston. Cortô da muxica, o fu valente flaotista e ascì compoxitô. O l'abellì Berlin e Potsdam de gexe, palaççi, castelli e di âtri edifiççi. O fu recugitô asciddo di œuvie d'arte prevalentemente françeize e rispondente a-o gusto do lieto e do piaxeive, che da pœu confluin into Kaiser-Friedrich-Museum de Berlin.


text:
Honduras
Nomme ûffiçiâ: República de Honduras, pàize de l'America çentrâ, a sêu capitâ a l'è Tegucigalpa.
A g'ha 'na popolassiôn de 7,326,496 abitanti e 'na sûperfiçie de 112,492 km² con 820 km de coste, essendo bagnäa da l'Atlantico e o Paçiffego.
O nomme Honduras o vêu dî literalmenti "profonditæ". O se dixe che Cristoforo Colombo, into sêu viaggio attraverzo a costa nord-òvest de 'sto Pàize, o l'ha dïto "Grassie a Dio che sæmmo sciortii de 'ste profonditæ", dòpo che e sêu nâvi aggen stæto vexinn-e a-o naofraggio.


text:
Gustav Klimt
Gustav Klimt ( Baumgarten,Vienna, 14 Lüggio 1862 – Neubau, 6 Frevä 1918) o l' è stæto un pittô austriaco, importante esponente do movimento da Secescion Vienneise. Figgio de un orafo originaio da Boemia, o s' ea iscrito ä Kunstgewerbeschule (Scöa de Arti e Mestë) do Müseo dell' Arte e dell' Indüstria de Vienna. I sö primmi travaggi importanti son stæte e decorasioin de dui edifici (fæte da Klimt, da sö fræ Ernst e da Franz Matsch): o Burgtheater e o Kunsthistorisches Museum.
Divegnüo protagonista, e primmo prescidente, da Secescion Vienneise, Klimt o l' ideava o manifesto pe a primma mostra de questo movimento, nasciüo pe via da separaçion dall' associaçion Künsterhaus, consciderä troppo conservatrice in campo artistico. In to 1900 l' opera Filosofia a vegniva premiä con a medaggia d' ou all' Espozision universale de Pariggi, dopo esse stæta incompreisa in Austria. Caratteristica dell' opera de Klimt a l' è a capaçitæ de intreççä inseme elementi figürativi – comme o corpo femminile – e unna decoraçion ricchiscima, in ta quale vegne utilizzou anche l' ou, rimembransa da perisia artigianale do poæ. A critica a l' ha visto in to tipo de decorasion döviä dall' artista anche l' influensa dell' arte bizantinna: Klimt o l' aveiva vixitou Ravenna in to 1903. Unna atra parte dell' opera dell' artista austriaco, meno famosa in to grande pübblico, a l' è rappresentä dai paesaggi. L' influensa de Klimt in sce i artisti successivi a l' è stæta notevole, a partî da Egon Schiele e Oskar Kokoschka.


text:
Fotografia digitale
A Fotografia digitale a l'è unna tecnologia che a permette de registrä de immagini pe mezzo de sensori elettronici.
Differensa fra fotografia digitale e fotografia tradisionale[Càngia | modifica sorgente]
In ta fotografia tradisionale existe un elemento senscibile rapprezentou dä pellicola. In te a foto digitale no existe de pellicola, e ao sö posto gh'è un atro elemento che o regögge e o trattegne l' immagine: questo elemento o l'è o CCD ( acronimo pe e parolle ingleixi Charge Coupled Device ). In ta pellicola i alogenuri unna votta imprescionæ no son in graddo de tornä ao stato inisiale, mentre i elementi senscibili do CCD pöan ritornä in te un stato de no-eccitasion, e esse in graddo de registrä de növe immagini.
Funsionamento[Càngia | modifica sorgente]
O CCD o l'è composto da milioin de elementi che, razzunti dä lüxe, reagiscen. Questi elementi son pozisionæ in moddo da componne unna griglia rettangolare. A lüxe a passa attraverso l' obiettivo dell' apparecchio fotografico e a razzunze o CCD, che o a converte in careghe elettriche. A segunda dell'intensitæ da lüxe queste careghe varien o potensiale. I elementi do Ccd son in siliçio e se pöen paragonä ai alogenuri d' argento da pellicola tradisionale. Ao momento do scatto da fotografia e careghe presenti in sce o CCD vegnen trasmisse a un convertitô analogico-digitale che o trasforma i segnali in nümeri (dati digitali) e o i spedisce a unna memoia RAM ( Random Access Memory ). Da questa memoia i dati se pöen inviä in sce un supporto (scheda, hard disk, ecc.) e pöen esse convertî in immagine zà in sce o schermo (display) da macchina fotografica.


text:
Béla Bartók
Béla Viktor János Bartók, nasciûo a Nagyszentmiklós, Ûngherîa (anchêu pârte da Romania) o 25 Mârso 1881, e mòrto a Nêuva York o 26 Settembre 1945, o l'è stæto 'n composcitô, pianista e investigatô da mûxica folk d'Euròpa orientâ.
Importantiximo inta mûxica do seccolo XX, o l'è stæto ûn di fondatoî da etnomûxicologîa, o stûddio da mûxica folklorica e a mûxica de coltûe no-oçidentâli.
A sêu collession de êuvie Mikrokosmos, in séi volûmmi, a l'è 'n famoso mettodo contemporannio pe-o svilûppo da tecnica do piano, che lê o g'âva scrîto pe mostrâ o piano a-i sêu figgêu.


text:
Fixica
A Fixica (da o grego Physis, che vö dï Natüa) a l' è a scienza che a stüdia i fenomeni presenti in natüa. Ai tempi antighi se ciammava fixichi anche i stüdioxi de quelle disciplinn-e che, con l' aumento da conoscensa, sun ancö cunscideræ disciplinn-e a parte, comme a Biologia, l' Astronomia o a Chimica.
Definizion[Càngia | modifica sorgente]
Fixica a l'è o stüdio di fenomeni da natua non vivente, in ti quæ no gh'agge importansa eccesciva e trasfurmaziuin de sustanse, ni i moti o e proprietæ di corpi çelesti. Se tratta de unna definizion un po' didattica e schemattica; segundo o pai de E. e G. Amaldi, esponenti da scöa romana de Via Panisperna, famosa pe di scienzati comme Orso Mario Corbino, Enrico Fermi, Ettore Majorana e Bruno Pontecorvo, in realtæ o solo moddo pe fäse un'idea seria de cose segge a Fixica o l' è affrontâne o stüdio in moddo scistemattico.
Parti da Fixica[Càngia | modifica sorgente]
Sciübben che in te squæxi tutti i fenomeni intervegne ciù ambiti da Fixica, che a no pö perciò esse cunsciderä a compartimenti stagni, pe pratiçitæ se suddividde o sö stüdio in ciù parti:
- Meccanica
- Acustica
- Termologia
- Ottica
- Elettriçitæ
- Fixica Atomica, Nücleare e de Partiçelle Elementari.


text:
Parco Naçionâ do Monte Rushmore
O Parco Naçionâ do Monte Rushmore (Mount Rushmore National Memorial) vixin a a çittæ de Keystone in to Dakota do Sud, Stati Unïi d'America, o l'è un parco de 5.17 km² famoso pe a scultua di prescidenti americhen: Zorzo Washington, Tomaxo Jefferson, Teodoo Roosevelt, e Abrammo Lincoln.
Ogni anno doi mioin de personn-e vixitan o parco e mian a scultua iniçiâ in to 1927 e finia in to 1941.
I indien han criticoö a realizzaçion do Monte Rushmore perchè o l'è in to teritöio cedùo a a tribù Lakota in to 1868 e han iniçioö unn-a resposta in te Collinn-e Neigre (Black hills) dovve o monumento a o cappo Cavallo Matto o l'è in corso de realizzaçion.


text: A pòula matematica a vegne da o gregouάθnua (máthema), che se peu tradùe con "sciensa", "conoscensa" o "imprendimento"; uaθnuatιkός (mathematikós) vô dî "ch'o l'ha coæ de imprende". Con sto termine generalmente s' intende a disciprinn-a ch'a studia i problèmi de quantitæ, estenscion e figùe spaçiæ, moto di còrpi, e tutte e struttûe che permettan de trattâ sti aspetti in generâ. A matematica a g'ha unna longa tradiçion presso i popoli; a l' è stæta a primma disciprinn-a a dotase de metodi de rigö e portata, e quindi a arrivâ a o status de sciensa. A matematica a l'ha progrescivamente ampliôu i argomenti da so indaggine e a l'ha esteiso i settoî de apartenença. In çerte lengue e in çerte scituaçion a a pòula scingolâ se preferisce o plurâ "matematiche".


text:
Categorîa:Astronomia
Etimologia[Càngia | modifica sorgente]
Da o Grego Astron - Astro e Nòmos - Lezze
Introduçion[Càngia | modifica sorgente]
L'Astrònomia, a l'é a sciensa ch'a studia i eventi celesti. Studia e òrìgini e l'evolosion, e proprietæ fixiche, chimiche e temporali di òggetti che forman l'Universo e che peuan êese òsservæ in scia sfèra celeste.
Stöia[Càngia | modifica sorgente]
L' Astronomia a l'à na stöia longhiscima, a se studia scinn-a dai greghi e o ciu famoso di Astrònomi greghi, Tolomeo, o l' ha dito che a Tæra a l'é o Çentro dell'Univèrso. Int'o XVI Secolo sciensiati comme Keplero, Galileo Galilei e Niccolò Copernico dixeivan invece che o l'ëa o Sô a êse a ö çentro de l'Univèrso. Into XX Secolo a-a fin vegne descrita a nascion de l'Universo e into 1946 a vegne definîa a lezze do Big Bang.
O Scistema Solare[Càngia | modifica sorgente]
Insemme a-o nòstro pianeta, a Tæra, i atri pianeti do scistema Solare son:
Pàgine inta categorîa "Astronomia"
Questa categoria a contegne e 15 pagine indicæ chì de sotta , insce 'n totale de 15.


text:
Astor Piazzolla
Àstor Piazzolla (Mar del Plata (Argentinn-a), 11 mârso 1921, Bonesaire, 4 lùggio 1992), bandoneonista e compoxitô de tango argentin. Segondo molti specialisti, o l'è stæto o ciù importante muxicista de tango da segonda meitæ do secolo XX.
Ciammòu Astor Pantaleón Piazzolla, o l'è nasciuo da genitoì italien da çittæ de Trani, inta region de Puggia, emigræ in Argentinn-a.
O l'à studiòu armonìa e mûxica clascica e contemporannea co-a direttrice d'orchestra françeize Nadia Boulanger, e co-o sêu bandoneon, strumento tippico do tango, o l'à rinnovòu o gennere. O l'è stæto 'na figûa controversa inti confronti di argentìn, tanto muxicalmente comme politticamente.
A sêu mûxica, che lê o definiva comme "mûxica contemporannea de Bonesaire", a l'à avûo consenso primma in Ouròpa e inti Stati Unìi che into sêu pàize, e a l'à rappresentòu 'na vêa revolussion muxicâle drento a-o tango tradiçionâle.
'Sto "nêuvo tango" o l'è diverso da-o gennere originâle perché o dêuvia de dissonanse e di âtri elementi innovativi piggiæ da-o jazz, imparæ da Piazzolla quande o viveiva in America. O l'à ascì introdûto into tango di nêuvi strumenti, comme a chitara elettrica, o flòuto, o sassòfono, strumenti elettrònici e a batteria jazz, che scin a alloa into stile tradiçionâle n'ean ancon stæti doeuviæ.
I biògrafi afferman ch'o l'agge scrîto circa 3.000 pessi, ma o n'à solo registròu 500. Tra quelli ciù famôxi s'attrêuvan: "Adiós Nonino" (dedicòu a sêu poæ dòppo a sêu morte), "Fuga y Misterio", "Balada para un loco" (Ballâ pe un màtto), e l'operetta "María de Buenos Aires".


text:
Cügiancu d'aia
Cügiancu d'aia (Delichon urbicum) oxellu migratû da famiggia de rundanin-e, lungu 14 cm. e cu-in avertüa di ae de 28-30 cm. A testa a schen-a i ae e a cua sun neigre-muele mentre a gua, u petu e a gruppa, tra a schen-a e a cua, en gianche: a l'e proppiu questa maccia gianca tra a schen-a e a cua ch'a ghe da u numme.
A l'ariva cu-a primaveja pe fâ u niu e a parte in sciû fâ de l'outünnu pe anâ a svernâ in Affrica.
A se nütre de vermi e insetti , specce quelli che xöan.
A fa u niu de preferença sutt'a-i curnixuin, scin a 'na quota de 2000 m.


text:
Riachuelo
Sciûmme de l'Argentinn-a, ciammòu ascì Río Matanza, longo 64 km., conosciûo pe a sêu contaminassion.
Daa sêu imboccatûa, dove gh'è a sêu conflûensa co-o Río de la Plata, piggia o nomme o quartê portegno de La Boca. O bagna e rive do sûd d'a çittæ outònoma de Bonesaire e o fa da confïn co-a Provinsa de Bonesaire.
Da quell'imboccatûa comensa l'Avenida General Paz, c'a marca i confîn de tûtta a çittæ de Bonesaire.
Scin a-o Ponte de la Noria o sêu nomme o l'è Río Matanza, ma da quello ponte scin a confluensa co-o Río de la Plata, o vegne ciammòu Riachuelo , che in spagnòllo voeu dî "rianetto".
In tûtta l'area de 'sto sciûmme abitan çirca 3.500.000 de personn-e.